111
Ala ka kan ni tandori ye
(Zaburu 112)
1 Aw ye Matigi Ala tando!
Ne bɛ Matigi fo k’a waleɲumanlɔn ni ne jusukun bɛɛ ye,
mɔgɔɲumanw ta jɛn ra, ani jamalajɛnyɔrɔw ra.*
2 Matigi Ala ta kokɛninw ka bon,
a ta kow ka di minw bɛɛ ye, olugu bɛ o kow mara o jusu ra;
3 sabu bonya ni nɔɔrɔ le bɛ a ta kokɛtaw kan,
a ta terenninya tɛ ban ka ye fiyewu.
4 A b’a fɛ mɔgɔw hakiri ye to a ta kabakow ra;
Matigi Ala bɛ makari, a bɛ hina,
5 a bɛ domuni di a ɲasiranbagaw ma,
a b’a hakiri to a ta jɛnɲɔgɔnya ra wagati bɛɛ.
6 A k’a ta setigiya yira a ta mɔgɔw ra a ta kɛwalew sababu ra,
ka siya wɛrɛw ta jamanaw mina k’a di o ma.
7 A boro bɛ baara o baara kɛ, o bɛɛ bɛ kɛ ni kankelentigiya ni can le ye;
mɔgɔ bɛ se ka la a ta sariya ta kumaw bɛɛ ra;
8 a ta cifɔninw tɛ yɛlɛma ka ye,
o ju sigira can ni terenninya le kan.
9 A k’a ta mɔgɔw kunmabɔ,
ka jɛnɲɔgɔnya don ni o ye, jɛnɲɔgɔnya min tɛ yɛlɛma;
a tɔgɔ saninyanin lo, siranyafɛnba lo.
10 Matigi Ala ɲasiran le ye hakiritigiya damina ye.
Min o min bɛ o sira tagama, o tigi bɛ faamurikoɲuman sɔrɔ.
Matigi Ala ye tando wagati bɛɛ.
* 111:1 Nin Zaburu hayanw bɛɛ kelen kelen bɛ damina ni heburukan sigininden dɔw ye, k’a ta a sigininden fɔlɔ ra, min ye Alɛfu ye, ka taga a bla a laban na min ye Tavu ye.