3
Hakiritigiya ni Alaɲasiran
1 Ne dencɛ, i kana i hakiri bɔ ne ta ladirikan kɔ;
ne ta kumakan mara i jusukun na,
2 sabu o le bɛna i si janya,
ka san caman fara i si kan, ka hɛra di i ma.
3 I kana a to ɲumanya ni kankelentigiya ye bɔsi i ra.
A siri i kan na,
k’a sɛbɛ i jusukun walaka kan.
4 Ni o kɛra, i bɛna tɔgɔɲuman sɔrɔ,
i ko bɛna diya Ala ye, i ko bɛna diya mɔgɔw fana ye.
5 I jigi la Matigi Ala kan ni i jusukun bɛɛ ye;
i kana i boromala i yɛrɛ ta faamuri kan.
6 Ala sago ɲini i ta kokɛta bɛɛ ra;
ni o kɛra, ale bɛna i ta sira lateren i ye.
7 I kana i yɛrɛ jate hakiritigi ye;
nka siran Matigi Ala le ɲa, ka i yɛrɛ mabɔ kojugu ra.
8 O le bɛna i farikolo kɛnɛya,
ka baraka don i kolow ra.
9 Matigi Ala bonya ni i borofɛnw ye,
a bonya ni i ta foro ta simanw bɛɛ kun fɔlɔw ye.
10 Ni o kɛra, i ta bondow bɛna fa fɔ ka bɔn;
i ta rɛzɛnji minanw bɛna fa rɛzɛnjikura ra fɔ ka woyo.
11 Ne dencɛ, i kana ban Matigi Ala ta ladirikan ma;
ni a ka i jaraki, i kana muruti.
12 Sabu Matigi Ala bɛ mɔgɔ min kanu, a bɛ o tigi le koro,
i n’a fɔ fa bɛ a den koro cogo min na, den min ko ka di a ye.
Hakiritigiya nafa ka bon
13 Ni mɔgɔ min ka hakiritigiya sɔrɔ, o tigi ta ɲana;
ni mɔgɔ min ka faamurikoɲuman sɔrɔ, o tigi ta ka di!
14 Sabu nafa min bɛ sɔrɔ a ra, o nafa ka bon ni hali wari ye;
tɔnɔ min bɛ sɔrɔ a ra, o ka bon ni hali sanin ye.
15 Hakiritigiya sɔngɔ ka bon ni lulu ye;
i ɲa bɛ bɔ fɛn o fɛn fɛ, o si dawula tɛ se ka suma ni a ta ye.
16 Sijan le bɛ hakiritigiya kininboro kɔnɔ.
Naforo ni bonya bɛ a numanboro kɔnɔ.
17 Hakiritigiya ta tɛmɛyɔrɔw ye jususuma yɔrɔw le ye,
a tɛmɛsiraw bɛɛ ye laganfiya siraw le ye.
18 Yiri dɔ lo, ni mɔgɔ min k’a mina, a bɛ si di o tigi ma;
ni min k’a dɛrɛ ni a boro fla ye, o tigi ta ɲana.
19 Matigi Ala ka dugukolo ju sigi ni hakiritigiya le ye;
a ka sankolo lɔ a nɔ ra ni faamuri le ye.
20 A ta lɔnniya le sababu ra, dugukolo jidingaw dayɛlɛra;
o le sababu ra, gɔmiji bɛ jigi ka bɔ sankabaw ra.
Ala le bɛ hakiritigiw tanga
21 Ne dencɛ, hakiriɲuman ni miiricogoɲuman mara ka ɲa;
i ɲadon a ra tuma bɛɛ.
22 O le bɛna si di i ma,
ka kɛ masirifɛn ye i kan na.
23 O ra, i bɛna tagama i ta sira kan hɛra ni laganfiya ra;
i tagamatɔ sen tɛna talon foyi ra.
24 Ni i bɛ la, foyi tɛna i ja tigɛ;
ni i lara, i ta sunɔgɔ bɛna diya.
25 Jatigɛ min bɛ bara ka cun mɔgɔ kan, i tɛna siran o ɲa;
cɛnriba min bɛna ben mɔgɔjuguw kan, i tɛna siran o fana ɲa.
26 Sabu Matigi Ala bɛna kɛ i jigilayɔrɔ ye;
a bɛna i tagamatɔ kɔrɔsi, janko i sen kana mina jan dɔ ra.
Mɔgɔ ka kan k’a mɔgɔɲɔgɔn minako ɲa
27 Mɔgɔ min ka kan ni i ta koɲuman ye, i kana ban ka koɲuman kɛ o tigi ye,
k’a sɔrɔ se bɛ i ye k’a kɛ.
28 I kana a fɔ i mɔgɔɲɔgɔn ma ko: «Taga ka na, sini ne bɛna a di i ma,»
k’a sɔrɔ bi yɛrɛ i bɛ se k’a di a ma.
29 I kana kojugu ŋaninya i mɔgɔɲɔgɔn kama,
k’a sɔrɔ a siginin bɛ i kɔrɔ, miiriyajugu si tɛ a kɔnɔ i ta fan fɛ.
30 I kana kɛrɛ kɛ ni mɔgɔ dɔ ye gbansan,
k’a sɔrɔ a ma kojugu si kɛ i ra.
31 I kana ɲabɔ mɔgɔ fariman fɛ,
i kana sɔn a ta kow si ma.
32 Sabu Matigi Ala bɛ kojugukɛbagaw haramuya,
nka a bɛ mɔgɔɲumanw don a ta jɛn ra.
33 Matigi Ala ta danga le bɛ mɔgɔjugu ta so kan,
nka a bɛ baraka don mɔgɔɲuman ta sigiyɔrɔ ra.
34 Minw ye kumakolonfɔbagaw ye, a fana bɛ kumakolon le fɔ olugu ma,
nka a bɛ ɲa mɔgɔ sabarininw ma.
35 Hakiritigiw bɛna bonya sɔrɔ o ta cɛn ye,
nka mɔgɔ hakirintanw ta bɛna kɛ maroya le ye.