89
Ala bɛ a ta layiri dafa
1 Ezirayikacɛ Etan ta karan.
2 Ne bɛna Matigi Ala ta ɲumanya dɔnkiri la wagati bɛɛ,
ne da bɛna i ta kankelentigiya ko lakari wagati bɛɛ, ani tuma bɛɛ.
3 Ne b’a fɔ ko i ta ɲumanya tɛna bɔ a nɔ ra ka ye;
i ka i ta kankelentigiya sabati k’a sigi sankolo kɔnɔ.
4 I tun ko: «Ne ka jɛnɲɔgɔnya don ni ne ta mɔgɔ ɲanawolomanin ye,
ne tun karira ne ta jɔncɛ Dawuda ye.»
5 Ne ko: «Ne bɛna baraka don i ta durujaw ra wagati bɛɛ,
ne bɛna i ta masaya sabati wagati bɛɛ, ani tuma bɛɛ.»*
6 Matigi Ala, sankolo ni a kɔnɔfɛnw bɛ i fo ka i waleɲumanlɔn i ta kobaw kosɔn,
danfɛn saninmanw bɛ i ta kankelentigiya fana lakari.
7 Sabu jɔn le bɛ sankolo ra min bɛ se k’a yɛrɛ suma ni ele ye?
Ala ta danfɛn juman le bɛ se k’a yɛrɛ suma ni Matigi Ala ye?
8 Ala ta danfɛn saninmanw ta jɛn ra, bɛɛ bɛ siran a ɲa;
siranyafɛnba lo ka tɛmɛ danfɛn tɔw bɛɛ kan, danfɛn minw k’a lamini.
9 E, Matigi Ala, Fangatigi, se bɛ jɔntigi le ye i ko ele, Matigi Ala?
Kankelentigiya ka i lamini fan bɛɛ ra.
10 Ele le bɛ kɔgɔji ta yɛrɛbonya mala;
ni a jikurubaw ka wuri, i bɛ o mala.
11 Ele le ka kɔgɔji danfɛn barakaman ɲɔɲɔ, fɔ k’a kɛ su ye;
i ka i juguw janjan i ta sebagayaba baraka ra.
12 Sankolo ye i ta ye, dugukolo fana ye i ta ye;
ele le ka dunuɲa ni a kɔnɔfɛn bɛɛ dan.
13 Ele le ka sahili ni worodugu dan,
Tabɔri kuru ni Hɛrimɔn kuru bɛ ɲagari ka pɛrɛn i tɔgɔ kosɔn.
14 I boro ye cɛfariboro le ye;
sebagaya bɛ i borotɛgɛ kɔnɔ,
i boro barakaman kɔrɔtanin lo.
15 Terenninya ni can le bɛ i ta masaya jusiginan ye,
ɲumanya ni kankelentigiya bɛ i ɲa kɔrɔ wagati bɛɛ.
16 Siya min bɛ tandori dɔnkiriw la Ala ye, o ta ɲana;
Matigi Ala, o bɛna tagama i ɲada yeelen na.
17 O siya bɛ ɲagari wagati bɛɛ i tɔgɔ kosɔn,
a bɛ bonya sɔrɔ i ta terenninya sababu ra;
18 sabu ele le ye o ta baraka nɔɔrɔ ye,
ele le sababu ra an fanga bɛ kɔrɔta.
19 An tangabaga bɛ Matigi Ala le boro,
an ta masacɛ bɛ Izirayɛli ta Ala saninman le boro.
20 I tun kumana i ɲasiranbagaw fɛ siko dɔ ra
k’a fɔ ko: «Ne ka cɛfari dɔ dɛmɛ,
ne ka kanbelen dɔ kɔrɔta mɔgɔw cɛ ra.
21 Ne ka Dawuda sɔrɔ, ne ta jɔn lo,
ne ka ne ta turu saninman* kɛ a kun na.
22 Ne yɛrɛ boro bɛna a dɛmɛ k’a sabati,
ne yɛrɛ bɛna baraka don a ra.
23 A juguw tɛna se ka ben a kan a ɲina ma;
mɔgɔ kɛwalejuguw tɛna se k’a minako juguya.
24 Ne bɛna a kɛrɛbagaw bɛɛ ɲɔɲɔ a ɲa kɔrɔ,
k’a kɔninyabagaw bɛɛ kɛrɛ.
25 Ne ta kankelentigiya ni ne ta ɲumanya bɛna kɛ ni a ye,
a baraka bɛna bonya ne tɔgɔ sababu ra.
26 Ne bɛ kɔgɔji bla a ta kuntigiya kɔrɔ,
ka baw bla a ta fanga kɔrɔ.
27 «A bɛna ne wele k’a fɔ ko: ‹Ne fa,
ne ta Ala, ne ta kisibaga barakatigi Ala!›
28 Ne bɛna a kɛ bɛɛ ra fɔlɔ ye,
k’a kɔrɔta ka tɛmɛ dugukolo masacɛw bɛɛ kan.
29 «Ne bɛna ne ta ɲumanya to a kan wagati bɛɛ;
ne ta jɛnɲɔgɔnya bɛna sabati a kan.
30 Ne bɛna duruja dɔ to a kɔ wagati bɛɛ;
ni sankolo ma wuri ka bɔ a nɔ ra, a ta masaya fana tɛna wuri.
31 «Ni a denw ka ne ta sariya sira bla,
ni o ma tagama ka kaɲa ni ne ta kolatigɛninw ye,
32 ni o ka ne ta cifɔninw sira bla,
ni o tɛ, ne ta kumaw lamɛn,
33 ne bɛna wuri o kama ni bere ye o ta hakɛw kosɔn,
ka wuri o kama ka o bugɔ o ta terenbariyaw kosɔn.
34 Nka ne tɛna ne ta ɲumanya bɔ o kan,
ne tɛna ne ta kankelentigiya dabla.
35 Ne tɛna ne ta jɛnɲɔgɔnya cɛn;
kuma min bɔra ne da ra, ne tɛna o yɛlɛma.
36 Ne karira ka ban siɲagako kelen ne ta saninmanya kosɔn;
yala ne bɛna faninya tigɛ Dawuda ye wa?
37 Ne ko a ta duruja bɛna to a kɔ wagati bɛɛ,
a ta masaya bɛna to ne ɲa kɔrɔ tuma bɛɛ i ko tere;
38 a bɛna to a nɔ ra wagati bɛɛ i ko karo,
min ye seere cantigi ye sankolo kɔnɔ.»†
39 Nka sisan i banna a ra, i bɔra a kɔ,
i jusu gbanna i yɛrɛ ta mɔgɔ ɲanawolomanin kɔrɔ.
40 I ka i ni i ta jɔncɛ ta jɛnɲɔgɔnya cɛn,
i k’a ta masafugula ben dugu ma k’a lanɔgɔ.
41 I k’a to o k’a ta dugu kogow bɛɛ sɔgɔsɔgɔ,
k’a to o k’a ta bon barakamanw benben ka o kɛ tomow ye.
42 Tɛmɛbagaw bɛɛ b’a borofɛnw cɛ;
i k’a kɛ lɔgɔbɔrifɛn ye a sigiɲɔgɔnw fɛ.
43 I k’a kɛrɛbagaw baraka bonya,
k’a juguw bɛɛ to o ye ninsɔndiya.
44 I k’a ta kɛrɛkɛmuru da gboya,
i ma sɔn k’a dɛmɛ kɛrɛ ra.
45 I k’a ta dawula ban,
i k’a ta masaya laben dugu ma.
46 I k’a ta kanbelenya wagati surunya,
i ka maroyaba bla a ra.‡
47 E, Matigi Ala, i dogonin bɛna to fɔ wagati juman le sa?
I ta jusugban tasuma bɛna faga tuma juman?
48 I hakiri to a ra ko ne ta dunuɲalatigɛ man jan,
i ka adamaden min o min dan, o bɛɛ bɛ tɛmɛ.
49 Jɔn le bɛna to si ra, ko ale ɲa tɛna saya ye,
walama jɔn le bɛ se k’a nin kisi kaburu ma?§
50 E, Matigi, i derira ka ɲumanya minw kɛ fɔlɔfɔlɔ, o bɛ min sisan?
I tun karira ko i bɛna koɲuman minw kɛ Dawuda ye ka kaɲa ni i ta kankelentigiya ye, o bɛ min?
51 E, Matigi, dɔgɔyari minw sera i ta jɔnw ma, i hakiri to o ra;
ka i hakiri to a ra ko nin jama caman doni bɛ ne le kunna.
52 E, Matigi Ala, i hakiri to i juguw ta mafiyɛnyari ra,
o bɛ i ta mɔgɔ ɲanawolomanin dɔgɔyara.
53 Matigi Ala, i baraka wagati bɛɛ!
Amina! Amina!
* 89:5 Nin yɔrɔ ra a sɛbɛra heburukan na ko: Sela. † 89:38 Nin yɔrɔ ra a sɛbɛra heburukan na ko: Sela. ‡ 89:46 Nin yɔrɔ ra a sɛbɛra heburukan na ko: Sela. § 89:49 Nin yɔrɔ ra a sɛbɛra heburukan na ko: Sela.