17
Damasi dugu ta kiti
1 Kuma minw fɔra Damasi dugu ta ko ra:
«A flɛ, Damasi* tɛna kɛ dugu ye tuun;
a bɛna kɛ kabakuruton le ye.
2 Arowɛri mara ta duguw bɛna kɛ yɔrɔ lakolon ye,
ka kɛ bɛganw ta toyɔrɔ ye;
bɛganw bɛna la yi, foyi tɛna o lasiran.
3 Dugu barakamanw bɛna ban Efirayimu mara kɔnɔ,
masaya bɛna ban Damasi mara ra.
Sirika tɔ dama dama min tora,
olugu bɛna laban i ko Izirayɛlimɔgɔw ta bonya banna cogo min na.
Fangatigi Ala ko ten.»
Min bɛna kɛ Izirayɛlimɔgɔ tɔw ra
4 «Ayiwa, o lon na kɔni, Yakuba ta mɔgɔw ta bonya bɛna dɔgɔya;
o bɛna fasa, ka turu bɛɛ ban o fari ra.
5 Izirayɛlimɔgɔw bɛna kɛ i ko simankanbaga bɛ siman lɔlɔninw mina ni a boro ye cogo min na k’a kan;
o bɛna kɛ i ko mɔgɔw bɛ siman benbennin minw tɔmɔtɔmɔ Refayikaw ta kɛnɛgbɛ ra.
6 Izirayɛlimɔgɔ tɔ minw bɛna to, olugu bɛna kɛ i ko o ka oliviyesun min yuguyugu k’a denw burun;
o bɛna kɛ i ko yiriden tɔ fla, walama tɔ saba min bɛ to fɔ sanfɛyiriborow ra,
walama den tɔ naani, walama tɔ looru min bɛ to yiriboro dencamantigi ra.
Matigi Ala, Izirayɛli ta Ala ko ten.»
7 O lon na, adamadenw bɛna o ɲa munu o danbaga fan fɛ; o bɛna o ɲa lɔ Izirayɛli ta Ala saninman na. 8 O tɛna o ɲasin sarakabɔnanw ma tuun, o yɛrɛ boro tun ka minw lɔ; o tɛna o yɛrɛ boro ta fɛnlalaganinw flɛ tuun, jo musoman Asera ta berew, ani wusunan sarakabɔnanw.
9 O lon na, Izirayɛli ta dugu barakamanw bɛna kɛ i ko dugu minw tun kɛra tomow ye yirituw cɛ ra, ani kuruw kan† fɔlɔfɔlɔ, wagati min Izirayɛlimɔgɔw tun nana ben o yɔrɔ mɔgɔw kan ka o halaki. Ayiwa, Izirayɛli duguw fana bɛna kɛ yɔrɔ lakolonw ye ten le.
10 Sabu aw ɲinana aw kisibaga Ala kɔ,
aw ma aw hakiri to aw ta baraka sɔrɔyɔrɔ ra;
o kosɔn aw ka yiriforoɲumanw sɛnɛ,
ka rɛzɛn yiriboro turu ala wɛrɛw ye.
11 Aw ka o turu lon min na, o lon yɛrɛ ra aw ka o wuritɔ ye;
o sɔgɔmada yɛrɛ fɛ, aw ka aw ta sɛnɛfɛnw fiyerentɔ ye.
Nka siman tigɛta tɛna kɛ foyi ye o lon na,
banajugu ni dimi banbari kosɔn.
Cɛnrikɛbagaw bɛna halaki
12 E, jamaba dɔ mankan!
O mankan bɛ i ko kɔgɔjiw mankan.
Siyaw wɔyɔkan bɛ bɔra,
i ko ji barakamanw woyokan.
13 Siyaw bɛ wɔyɔkanw cira i ko jibaw woyokan;
nka Matigi Ala bɛna sɔngɔ o ra, o bɛ bori ka taga fɔ yɔrɔjan.
A bɛna o cɛ ka taga, i ko fɔɲɔ bɛ bɔ kuruw ra ka binɲaga cɛ ka taga cogo min na,
i ko sanfɔɲɔ bɛ buguri wuri ka taga folonkonto ra cogo min na.
14 Wulada wagati belen ye balahu ye,
nka sani sɔgɔmada ye se, o bɛɛ bɛ tunu.
Minw bɛ benna an kan, olugu ta bɛna kɛ ten le;
minw bɛ an borofɛnw minana, olugu ta bɛna kɛ ten.
* 17:1 Damasi tun ye Siri jamana ta duguba ye (Ezayi 10.9); Damasi benko tun kɔnna ka fɔ (Masacɛw flanan 16.9). † 17:9 Yirituw cɛ ra, ani kuruw kan: Kitabu dɔw b’a fɔ ko: Hevikaw, ani Amɔrikaw ta duguw.