8
Bilidadi ta ladirikan fɔlɔ: Sara bɛ kojugu ra
1 Bilidadi min bɛ bɔ Suwa, ale ka kuma ta, k’a fɔ Ayuba ye ko:
2 Ele bɛna nin kuma suguyaw dabla tuma juman le dɛ?
I bɛna nin kumalakolonw dabla tuma juman?
Sabu i darakumaw bɛ i ko fɔɲɔ dama.
3 Yala Ala bɛ se ka bɔ can sira kan wa?
Yala Sebɛɛtigi Ala bɛ se ka bɔ terenninya sira kan wa?
4 I b’a sɔrɔ ko i ta denw ka jurumun kɛ ka Ala hakɛ ta,
o ra, Ala ka o ta hakɛw kunko ben o kan kɛ!
5 Nka ni ele ka Ala ta jɛnɲɔgɔnya ɲini,
ni i ka Sebɛɛtigi Ala daari ko a ye makari i ra,
6 ni i ma jarakiko kɛ, ni i terennin lo,
o tuma Ala bɛna a janto i ra sisan yɛrɛ;
a bɛna hɛra ladon i ta so tuun, ka kaɲa ni i ta terenninya ye.
7 Ala bɛna min kɛ i ye, o bɛna bonya kosɛbɛ;
a bɛ kɛ i n’a fɔ fɛn minw tun bɛ i fɛ fɔlɔfɔlɔ, o belen tun tɛ foyi ye.
8 Ayiwa, ele ye fɔlɔfɔlɔmɔgɔw ɲininka kɛ!
Olugu ta bɛmaw ka ko minw karan k’a lɔn, o kow sɛgɛsɛgɛ kosɛbɛ k’a flɛ!
9 Sabu anw kɔni worora kunu le, an tɛ foyi lɔn;
dunuɲa ra yan, an si terew bɛ tɛmɛ i ko yirisuma.
10 Fɔlɔfɔlɔmɔgɔw le bɛna i karan, ka o ta hakirinanta fɔ i ye;
o bɛna nin kuma dɔw bɔ o ta faamuyari ra ka o fɔ i ye:
11 «Yala jirabin bɛ se ka wuri ni a tɛ jida ra wa?
Kɔdarabin bɛ se ka falen ni ji t’a kɔrɔ wa?
12 Ni ji t’a kɔrɔ, a kɛnɛ bɛ ja joona ka tɛmɛ bin tɔw bɛɛ kan,
k’a sɔrɔ mɔgɔ m’a tigɛ.»
13 Minw bɛ ɲina Ala kɔ, olugu bɛ laban tan le;
Alaɲasiranbari jigi bɛ cɛn.
14 A tun k’a boromala fɛn min ma, o bɛ tigɛ ka bɔ a kɔrɔ;
sabu a bɛ i n’a fɔ a tun k’a jigi la talenjuru le kan.
15 A ko a bɛ dɛn a ta bon kan, nka bon benna;
a ko a bɛ dulon a ra cogo o cogo, a ma se a kɔrɔ.
16 A tun bɛ i ko yiri barakaman min bɛ tere kɔrɔ;
a borow bɛ janya fɔ ka yiritu ta yiri tɔw datugu.
17 A b’a lilinw melege ɲɔgɔn na ka o don ka se fɔ kabakuruw cɛ ra;
a bɛ donyɔrɔ ɲini ka taga fɔ faraw jukɔrɔ.
18 Nka lon min ni a samana ka bɔ a sigiyɔrɔ ra dɔrɔn,
a sigiyɔrɔ bɛ ban a ra, k’a fɔ a ma ko: Ne ma deri ka ele ye!
19 Ayiwa, ale bɛ ninsɔndiya min sɔrɔ a ta dunuɲalatigɛ kɔnɔ, o bɛ dan nin le ma!
Nka a ɲɔgɔn wɛrɛw bɛna falen tuun ka bɔ dugukolo ra.
20 Ala kɔni tɛ ban mɔgɔ jusukungbɛnin na fiyewu,
a fana tɛ kojugukɛbaga boro sabati a ta baara ra.
21 A bɛna a to i ye yɛrɛko tuun kosɛbɛ,
k’a to i ye ɲagari tuun kosɛbɛ.
22 Minw bɛ i kɔninya, maroya le bɛna kɛ olugu kannaderege ye;
sabu mɔgɔjuguw sigiyɔrɔ bɛna halaki.