59
Ala le ye a ɲasiranbagaw karifayɔrɔ ye
1 Dɔnkirilabagaw kuntigi. A bɛ la dɔnkiri min lacogo ra, o tɔgɔ ye ko «I kana a halaki!» Dawuda ka nin dɔnkiri la wagati min Sawuli ka mɔgɔw ci ka taga a ta bon lamini, janko a bɔtɔ, o y’a faga*.
2 E, Ala, ne bɔsi ka bɔ ne juguw boro,
minw bɛ wurira ne kama, ne tanga olugu ma.
3 Ne bɔsi ka bɔ mɔgɔ terenbariw boro,
ne kisi ka bɔ mɔgɔfagabagaw boro.
4 Sabu o dogonin ye nin ye ka ne kɔnɔ;
mɔgɔ jusu farimanw lo.
O ka janfa siri ne kama, k’a sɔrɔ ne ma hakɛko kɛ,
ne ma jurumun kɛ, Matigi Ala.
5 Ne ma terenbariyako si kɛ o ra, nka o bɛ boriborira ka o yɛrɛ labɛn ne kama.
I kunu, ka na o flɛ, i ye ne dɛmɛ!
6 Ele, Matigi Ala, Fangatigi, Izirayɛli ta Ala,
i wuri ka siyaw bɛɛ kɛrɛ!
I kana makari nin janfamɔgɔw ni nin mɔgɔ terenbariw si ra.†
7 Wula fɛ o bɛ sekɔ ka na;
o bɛ kasi i ko wuruw;
o bɛ yaala ka dugu lamini.
8 A flɛ, kumakolon tɛ ban o da ra ka ye,
o darakumaw ka jugu i ko kɛrɛkɛmuruw;
o b’a fɔ ko: «Mɔgɔ si tɛ an lamɛnna?»
9 Nka ele, Matigi Ala, ele bɛ yɛrɛko o ma;
ele bɛ siyaw bɛɛ lɔgɔbɔ.
10 E, ne ta barakatigi, ne ɲa lɔnin bɛ ele le ra,
sabu ele le ye ne tangabaga ye.
11 Ne ta ɲumanya tigi Ala bɛna na ne fɛ;
Ala bɛna a to ne ye ne juguw bentɔ flɛ.
12 I kana o faga, janko ne ta mɔgɔw kana na ɲina o kɔ;
nka i ta sebagaya baraka ra, o janjan le, ka o majigi,
Matigi, an tangabaga Ala.
13 O darakuma bɛɛ ye jurumun le ye;
o kosɔn o yɛrɛ ta yɛrɛbonya ye kɛ jan ye ka o mina,
sabu o bɛ kumajuguw ni faninyakumaw dama le fɔ.
14 I jusu gbannin ye o bɛɛ halaki;
o halaki fɔ ka na o bɛɛ ban pewu!
O ra, bɛɛ bɛna a lɔn, ka taga se fɔ dunuɲa dan na,
ko Ala le ye Yakuba ta mɔgɔw‡ ta masacɛ ye.§
15 Wula fɛ, o bɛ sekɔ ka na,
o bɛ kasi i ko wuruw,
o bɛ yaala ka dugu lamini.
16 O bɛ yaalayaala ka o ta domuni ɲini;
ni o ma fa, o bɛ to ka kule ci.
17 Ne kɔni, ne bɛna dɔnkiri la ka i ta sebagaya lakari,
lon o lon sɔgɔma, ne bɛna i ta ɲumanya ko fɔ.
Sabu ele le ye ne dogoyɔrɔ ye;
ne ta degulonw na, ele le ye ne karifayɔrɔ ye.
18 E, ne ta barakatigi, ne bɛna dɔnkiri la ka i tando,
sabu Ala le ye ne tangabaga ye,
ne ta Ala ye ɲumanya tigi le ye.
* 59:1 Aw ye Samawilu fɔlɔ 19.11-17 flɛ. † 59:6 Nin yɔrɔ ra a sɛbɛra heburukan na ko: Sela. ‡ 59:14 Yakuba ta mɔgɔw, o kɔrɔ ye Izirayɛlimɔgɔw. § 59:14 Nin yɔrɔ ra a sɛbɛra heburukan na ko: Sela.