19
Ayuba ta jaabi: Ala ye ne kunmabɔbaga ye
1 Ayuba ka Bilidadi jaabi, ko:
2 Aw bɛ ne jusu kasira cogo min na,
ka ne baraka ban ni aw ta kumaw ye, aw bɛna o dabla tuma juman le dɛ?
3 Aw ka ne dɔgɔya ka se fɔ siɲaga tan!
Ni aw bɛ ne tɔɔrɔ tan, yala o maroya tɛ aw ra wa?
4 Ni a kɛra ko can lo, ko ne firira,
ne ta firiri ye ne kelen ta le ye.
5 Nka ni a kɛra ko aw b’a fɛ ka aw yɛrɛ fisaya ne ma le,
ka ne ta lebu kɛ sababu ye ka ne jaraki,
6 o tuma, aw y’a lɔn fana ko Ala le ka ne ta jo bɔsi ne ra,
ko ale le ka ne mina a ta jɔ ra.
7 Hali ni ne kulera ko: «O bɛ ne tɔɲɔra!», mɔgɔ si tɛna ne jaabi!
Ni ne kulera ko o ye ne dɛmɛ, mɔgɔ si tɛna jo di ne ma!
8 Ala ka sira datugu ne ɲa, ne tɛ se ka tɛmɛ;
a ka dibi don ne tɛmɛsira ra.
9 A ka ne ta bonya bɔ ne kan;
a ka ne ta masafugula bɔ ne kun na.
10 A ka ne halaki fan bɛɛ ra, janko ka ne lataga;
a ka ne jigi tigɛ, i ko yiri bɛ sama ka bɔn cogo min na.
11 A dimina ne kɔrɔ kosɛbɛ;
a ka ne kɛ i ko a jugu dɔ.
12 A ta kɛrɛkɛjamaw bɛɛ jɛnna ka na ɲɔgɔn fɛ,
ka o ta sira bɔ fɔ ka na se ne ma;
o ka o ta fanibonw turu ka ne ta bon lamini.
13 A ka ne balemaw mabɔ ne ra,
ne lɔnbagaw faranna ka bɔ ne kɔ.
14 Ne ta somɔgɔw bɔra ne kɔrɔ,
ne teriw ɲinana ne kɔ.
15 Ne ta lukɔnɔmɔgɔw, ani ne ta jɔnmusow bɛ ne flɛ i ko o ma deri ka mɔgɔ min ye;
ne kɛra o ɲa kɔrɔ i ko jamana wɛrɛ mɔgɔ.
16 Ne bɛ ne ta jɔncɛ wele, a t’a lamina;
fɔ ne yɛrɛ da ye makarikanw le fɔ a ye!
17 Ne dakasa ka ne lɔgɔ bɔ ne ta muso ra;
ne yɛrɛ worodenw bɛ ɲigira ne ra.
18 Hali denmisɛnw bɛɛ bɛ ne mafiyɛnyara;
ni ne ko ne bɛ wuri, o bɛ to ka ne lɔgɔbɔ.
19 Ne tun ka minw kɛ ne jɛnɲɔgɔnw ye, olugu ka ne haramuya;
minw ko tun ka di ne ye, olugu le wurira ne kama.
20 Ne fasara fɔ ka ne kolow bɛɛ bɔ kɛnɛ ma;
a tun tora dɔɔnin ne nin bɛ to a ra*.
21 E, aw ye makari ne ra, ne teriw, aw ye makari ne ra,
sabu Ala boro sera ne ma!
22 Mun kosɔn aw fana bɛ ne nɔgbɛn i ko Ala?
Aw belen ma wasa ne ra ban wa?
23 E, ni ne ta kumaw tun bɛ se ka sɛbɛ!
Ni o tun bɛ se ka sɛbɛ kitabu dɔ kɔnɔ!
24 Ni a tun bɛ se ka lɛsɛ fara ra,
ni biɲɛ nɛgɛraman dɔ ye, ani ntileku nɛgɛ,
janko a ye to yi wagati bɛɛ!
25 Nka o bɛɛ n’a ta, ne k’a lɔn ko ne kisibaga ɲanaman lo;
lon dɔ a bɛna wuri k’a yɛrɛ yira dugukolo kan.
26 Hali ni ne fari halakira ka ban,
ne belen farisogoraman ɲa bɛna la Ala kan.
27 Ne yɛrɛ le bɛna a ye,
ne ɲa le bɛna a ye, mɔgɔ wɛrɛ ɲa tɛ;
ne jusu gbannin lo, fɔ ne bɛ kɔrɔtɔ o wagati kɔrɔ.
28 Aw b’a fɔra ko: «An bɛna a nɔgbɛn k’a mina cogo di le sa?»
Sabu aw b’a miiri ko nin ko ju bɛ sɔrɔ ne le ra.
29 Ayiwa, aw yɛrɛ ye siran kɛrɛkɛmuru ɲa dɛ!
Sabu ni aw bɛ gban ne ra, o fana bɛ se ka kɛrɛkɛmuru lase aw ma,
janko aw y’a lɔn ko kiti dɔ belen bɛ kɔ.
* 19:20 Heburukan na a fɔra ko: Ne kisira ni ne ɲi gbolo dama le ye.