YEREMI
TA KITABU
Kitabu faamucogo
Cira Yeremi ni cira Sofoni ni cira Habakuki ta wagatiw tun ka surun ɲɔgɔn na. Yeremi tun ye sarakalasebaga ye, nka Ala k’a wele k’a kɛ a ta cira ye. Yeremi tun t’a fɛ ka sɔn ciraya ma, o baara gbɛlɛya kosɔn. Baruki le tun bɛ Yeremi ta cirayakumaw sɛbɛ. Yeremi ta cirayakumaw ma sɛbɛ ka tugutugu ɲɔgɔn na ka kaɲa ni a kɛwagati ye.
Yeremi k’a fɔ Izirayɛlimɔgɔw ye ko o ta jurumunw kosɔn, o juguw bɛna na o mina ka taga ni o ye jamana wɛrɛ ra.
Yeremi ka mɔgɔw ladi, ko o ye o jigi la Ala kelenpe kan, ka sɔn Ala ta ma, sabu o tɛ se ka o juguw kɛrɛ ni o yɛrɛ baraka ye. Mɔgɔw tun tɛ sɔnna Yeremi ta kumaw ma minkɛ, o ko k’a jusu tɔɔrɔ kosɛbɛ. Nka o bɛɛ n’a ta, Yeremi tun ka kuma minw fɔ o ye, o kow bɛɛ kɛra can ye. Babilɔnikaw nana Izirayɛli kɛrɛ, ka Zeruzalɛmu dugu halaki, ka mɔgɔw mina ka taga ni o ye Babilɔni.
Cira Yeremi ka tagamasiyɛn dɔw kɛ, janko k’a ta cirayakumaw gbɛya mɔgɔw ye: A k’a ta cɛsirinan don farawo kɔnɔ k’a to a ye tori (sura 13), k’a yira ko Ala ta mɔgɔw fana kɛra i ko fɛn torinin. A ka daga dɔ ci (sura 19), k’a yira ko Ala fana bɛna a ta mɔgɔw cici ka o halaki. A ka foro dɔ san (sura 32), k’a yira ko Ala bɛna a ta mɔgɔw lana o ta jamana ra tuun.
Yeremi ta cirayakumaw b’a yira fana ko ni wagati dɔ nana se, Ala bɛna a ta mɔgɔw labɔ Babilɔni, ka na ni o ye o ta jamana ra. A ko wagati dɔ fana bɛna se, min ye Ala ta nɛɛma wagati ye, o wagati ra Ala bɛna a ta sariya sɛbɛ adamaden bɛɛ kelen kelen jusukun na. Ala ko:
«Ne bɛna ne ta sariyaw don o kɔnɔ, k’a sɛbɛ o jusukun na; ne bɛna kɛ o ta Ala ye, o bɛ kɛ ne ta mɔgɔw ye.» (31.33).
Kitabu kɔnɔkow
Ala bɛna tɔɔrɔ ben Zuda mara kan (1–12)
Ala bɛna Zuda mara laben cogo min na (13–20)
Zuda ni Zeruzalɛmu ta tɔɔrɔ kow (21–29)
Ala bɛna a ta mɔgɔw lana o ta jamana ra tuun (30–33)
Yeremi ka kuma minw fɔ Sedesiyasi ni Rekabu ta mɔgɔw ye (34–35)
Ala ta kuma ko ka sɛgɛ lase Yeremi ma (36–45)
Ala bɛna tɔɔrɔ min lase siya tɔw ma (46–51)
Ala ka Zeruzalɛmu benko fɔ (52)
Ala bɛna tɔɔrɔ ben Zuda mara kan
1
(1–12)
Ala ka Yeremi wele k’a kɛ cira ye
1 Nin ye Hilikiya dencɛ Yeremi ta kumaw ye, Hilikiya min tun ye Anatɔti dugu sarakalasebaga dɔ ye, Boniyaminu ta mara ra.
2 Matigi Ala k’a ta kuma lase Yeremi ma; o kɛra Zuda masacɛ minw ta tere ra, o tun ye Amɔn dencɛ Yoziyasi ye, ale ta masaya san tan ni sabanan na, 3 ka taga se Yoziyasi dencɛ Yehoyakimu ta wagati ma, ani ka taga a se fɔ Yoziyasi dencɛ Sedesiyasi ta masaya san tan ni kelennan laban na, ani ka taga a bla fɔ Zeruzalɛmukaw minawagati ra ka taga Babilɔni; o kɛra san karo loorunan na.
4 Ayiwa, Matigi Ala k’a ta kuma lase ne ma, ko:
5 «Sani ne ye i dan i bamuso kɔnɔ, ne tun ka i ɲanawoloma;
sani i ye bɔ i bamuso kɔnɔ, ne tun ka i saninya ka i kɛ ne ta ye,
ka i kɛ ne ta cira ye siyaw cɛ ra.»
6 Ne k’a jaabi, ko: «E, Dunuɲatigi Ala, ne kɔni tɛ se kuma ra, sabu ne ye denmisɛn le ye.» 7 Matigi Ala k’a fɔ ne ye ko:
«I kana a fɔ ko i ye denmisɛn ye,
sabu ne bɛna i ci mɔgɔ min o min fɛ, i bɛna taga olugu bɛɛ fɛ;
ne bɛna fɛn o fɛn fɔ i ye, i bɛna taga o bɛɛ fɔ o ye.
8 I kana siran o ɲa,
sabu ne bɛna kɛ ni i ye, ne bɛna i tanga.
Matigi Ala ko ten.»
9 O kɔ, Matigi Ala k’a boro maga ne da ra, k’a fɔ ne ye ko:
«A flɛ, ne ka ne ta kuma don i da ra.
10 A flɛ, bi ne bɛ i sigi siyaw, ani jamanaw kunna,
janko i ye o bɔn ani ka o laben,
ka o halaki ani ka o cici,
ka o lɔ ani ka o turu.»
Amande yiriboro ni daga wuritɔ
11 Matigi Ala k’a ta kuma lase ne ma, ko: «Yeremi, i ɲa bɛ mun le ra?» Ne ko: «Amandesun min bɛ kɔn ka fiyeren joona, ne ɲa bɛ o yiriboro dɔ le ra.» 12 Matigi Ala ko:
«I k’a ye ka ɲa,
sabu ne fana bɛna kɔn ka ne ta kuma fɔninw dafa joona.»
13 Matigi Ala k’a ta kuma lase ne ma a siɲaga flanan na, ko: «I ɲa bɛ mun le ra?» Ne ko: «Ne ɲa bɛ daga dɔ wuritɔ le ra tasuma kan fɔ sahiliyanfan na.» 14 Matigi Ala ko ne ma ko:
«Kojugu bɛna bɔ sahiliyanfan le ra
ka na ben jamana mɔgɔw bɛɛ kan.
15 Sabu, a flɛ, ne bɛna siyaw bɛɛ wele
ka bɔ sahiliyanfan jamanaw ra,
Matigi Ala ko ten.
O bɛɛ bɛna na, ka na o ta masasiginanw sigisigi
Zeruzalɛmu dugu dondaw ra,
ka sigisigi ka dugu kogow lamini,
ka sigisigi Zuda duguw bɛɛ dondaw ra.
16 Ne bɛna ne ta kiti ben Zuda kan o ta kojuguw bɛɛ kosɔn,
sabu o banna ne ra:
O tagara saraka bɔ ala wɛrɛw ye;
o yɛrɛ boro ka ala minw lalaga, o bɛ o le bato.
17 «O ra, ele kɔni ye i yɛrɛ cɛsiri le;
ne bɛna fɛn o fɛn yira i ra,
i wuri i ye taga o bɛɛ lakari o ye.
I ja kana tigɛ o ɲa,
ni o tɛ, ne yɛrɛ bɛna jatigɛ wɛrɛ bla i ra.
18 Ne le bɛ i sigi bi,
ka i kɛ i ko dugu barakaman,
ka i kɛ i ko samasen nɛgɛraman,
ka i kɛ i ko siranɛgɛkogo,
Zuda masacɛw kama,
ani jamana ɲamɔgɔw kama,
ani a sarakalasebagaw kama,
ani a jamana mɔgɔw bɛɛ kama.
19 O bɛna i kɛrɛ,
nka o tɛna se i ra
sabu ne bɛ ni i ye, ne bɛ i tanga.
Matigi Ala ko ten.»