Elihu ta ladiri
32
(32–37)
Elihu ta ladirikan fɔlɔ: Elihu k’a ta kuma fɔkun yira
1 Ayiwa, i n’a fɔ Ayuba tora a ta miiriya kan ko ale terennin lo, a tericɛ saba ka kuma dabla ni a ye.
2 O tuma, Barakɛli min ye Buzi ta somɔgɔ dɔ ye, ni a bɛ bɔ Ramu ta gba ra, ale dencɛ Elihu dimina kosɛbɛ. A dimina Ayuba kɔrɔ kosɛbɛ, sabu Ayuba tun b’a yɛrɛ jatera mɔgɔ terennin ye fɔ ka Ala jaraki. 3 A dimina Ayuba tericɛ saba fana kɔrɔ kosɛbɛ, sabu olugu tun ma kuma ɲanaman sɔrɔ ka Ayuba jaabi, nka o bɛɛ n’a ta, o tun b’a jarakira. 4 Ayiwa, i n’a fɔ o bɛɛ tun ka kɔrɔ ni Elihu ye, Elihu tun lɔra ka o makɔnɔ fɔlɔ, ka sɔrɔ ka kuma ni Ayuba ye. 5 Nka Elihu nana a ye ko kuma ɲanaman tɛ bɔra o cɛ saba si da ra tuun minkɛ, a dimina kosɛbɛ.
6 Barakɛli min ye Buzi ta somɔgɔ ye, ale dencɛ Elihu ka kuma ta o le ra; a ko:
Ne ye denmisɛn ye, aw ye cɛkɔrɔbaw ye,
o kosɔn sigiya tun bɛ ne ra,
ne tun bɛ siranna ka ne ta lɔnta fɔ aw ye.
7 Ne tun b’a miirira ko aw minw kɔrɔra, ko aw bɛna kuma,
ko aw sancamantigiw bɛna hakiritigiyakuma fɔ.
8 Nka can ra, hakiri min bɛ adamaden kɔnɔ,
Sebɛɛtigi Ala ta nin min b’a kɔnɔ, o le bɛ faamuri di a ma.
9 Ka san caman sɔrɔ, o tɛ mɔgɔ kɛ hakiritigi ye;
cɛkɔrɔbaya t’a to mɔgɔ ye can sira faamu.
10 O kosɔn ne ko i ye ne lamɛn,
ne fana bɛna ne ta lɔnta yira i ra.
11 Ayiwa, ne tun bɛ aw ta kuma makɔnɔna;
ne ka ne toro malɔ ka aw ta kumafɔcogow lamɛn,
k’a to aw ye kuma fɔ ka taga se aw ta miiriya dan ma.
12 Ne ka ne hakiri sigi ka aw ta kumaw lamɛn kosɛbɛ,
nka aw si ma se ka Ayuba ta jaraki yira a ra;
aw si ma se k’a ta kuma kɔsegi a ma.
13 O bɛɛ n’a ta, aw kana a fɔ ko: «An kɛra hakiritigiw ye!
Ala yɛrɛ le bɛna a yira a ra ko a firira, mɔgɔ tɛ!»
14 Ayuba ma a ta kumaw fɔ k’a ɲasin ne ma;
ne tɛna a jaabi ni aw ta kumaw ɲɔgɔn ye.
15 Ayiwa, kuma benna o kan, jaabi ma sɔrɔ o fɛ tuun,
kuma tɛ o da ra tuun!
16 Ne ka o makɔnɔ, nka i n’a fɔ o tɛ kumana tuun,
i n’a fɔ o ka kuma lalɔ, jaabi tɛ o fɛ tuun,
17 o ra ne fana bɛna kuma;
ne fana bɛna ne ta lɔnta yira.
18 Ayiwa, kuma caman le bɛ ne fɛ,
ne jusu gbannin lo, ne kɔrɔtɔra ka kuma.
19 A bɛ i ko minnifɛn fariman dɔ le bɛ fununa ne kɔnɔ,
i ko minnifɛn fununin b’a fɛ ka forogokura min faran.
20 O ra ne bɛna kuma ka ne yɛrɛ sɔrɔ;
ne bɛna ne da yɛlɛ ka i jaabi.
21 Ne tɛna kuma ka mɔgɔ bɔ mɔgɔ ra,
ne tɛna kuma ka mɔgɔ si malasa;
22 sabu ne tɛ se mɔgɔmalasa ra;
ni ne ka o kɛ, ne Danbaga bɛna ne ta ka bɔ yi o yɔrɔnin bɛɛ ra.