NAHƆMU
TA KITABU
Kitabu faamucogo
Cira Nahɔmu ka ciraya kɛ Ninive dugu le kama, min ye Asiri jamana ta duguba ye. Asirikaw tun ka Samari mara halaki pewu.
Nahɔmu bɔra Galile mara ra. A k’a ta ciraya kɛ cira Ezayi kɔ fɛ, nka a tun bɛ cira Yeremi ɲa fɛ. Nahɔmu kɔrɔ ye ko jususaaro. A ta kuma fana tun bɛ Zuda mara mɔgɔw jusu saaro, sabu a tun bɛ Ninive dugu halakiko le fɔ. Nahɔmu ta cirayakumaw kɛra can ye, sabu Babilɔnikaw, ani Mɛdikaw nana Ninive dugu mina, k’a halaki. O ko kɛra cira Yunusu ta waajuri ko tɛmɛnin kɔ fɛ, fɔ san kɛmɛ ni san bilooru.
Ninivekaw ta kojuguw cayara; o le k’a to Ala ta kiti benna o kan. Nin kitabu b’a yira an na ko ni juguya ni jurumun cayara ka se hakɛya dɔ ma, o bɛ na ni Ala ta kiti ye.
Kitabu kɔnɔkow
Ala ta kiti bɛna ben Ninive dugu kan (1)
Ninive dugu bɛna halaki ka ban pewu (2–3)
1
Ala bɛna a yɛrɛ dimibɔ Ninivekaw ra
1 Cirayakuma min fɔra Ninive dugu ta ko ra, Ala ka o ko minw yira Elikɔsikacɛ Nahɔmu na, o kow kitabu le ye nin ye.*
2 Ala min t’a fɛ mɔgɔ ye ale ni batofɛn wɛrɛ kanu ɲɔgɔn fɛ, ani Ala min bɛ kojugu juru sara,
o le ye Matigi Ala ye.
Matigi Ala bɛ hakɛ sara; a ta dimi ka jugu kosɛbɛ.
A bɛ a kɛrɛbagaw ta kojuguw sara,
a bɛ a ta dimi mara a juguw kama.
3 Matigi Ala tɛ dimi joona, a ta sebagaya ka bon;
a fana tɛ kojugukɛbaga to ni a ma a ta kojugu hakɛ bɔ a ra.
Matigi Ala bɛ a tɛmɛsira bɔ folonkonto ni sanfɔɲɔ cɛ ma;
sankabaw ye a sennabuguri le ye.
4 A bɛ sɔngɔ kɔgɔji ra, k’a ji ja,
a bɛ bajiw bɛɛ ji ja.
Basan ni Karimɛli kuruyɔrɔw bɛ ja,
Liban yirifiyerenw bɛ fɔsɔnfɔsɔn.
5 Kuruw bɛ yɛrɛyɛrɛ a ɲa kɔrɔ,
kongoriw bɛ yeele;
dugukolo bɛ yuguyugu a ɲa kɔrɔ,
ani dunuɲa ni a kɔnɔfɛnw bɛɛ.
6 Jɔn le bɛ se ka lɔ k’a ta dimiba makɔnɔ?
Ni a jusu bɔra, jɔn bɛ se ka lɔ k’a kɔnɔ?
A ta dimi bɛ jigi i ko tasuma,
a bɛ jigi ka faraw pɛrɛnpɛrɛn.
7 Matigi Ala ka ɲi.
Jusukasilon na a bɛ kɛ mɔgɔ dogoyɔrɔ ye.
Minw bɛ o yɛrɛ karifa a ma,
a b’a janto olugu ra.
8 Nka a bɛna jiwoyobaw kɛ ka Ninive dugu ban pewu!
A bɛna a juguw nɔgbɛn fɔ ka taga o bla dibi ra.
Min fɔra Zuda kuntigiw ma
9 Aw bɛ dabari juman le sirira Matigi Ala kama?
Ale le bɛna aw halaki ka aw ban pewu.
Ɲagban tɛna se aw ma k’a se siɲaga fla.
10 Hali ni o melegenin bɛ ɲɔgɔn na i ko ŋaniyiriw,
hali ni o minna ka fa,
a bɛna o jɛni ka ban, i ko binjalan.
Min fɔra Ninive ma
11 Miiriyajuguw tun bɛ mɔgɔ min jusu ra Matigi Ala kama,
ani ŋaninyajuguw,
o tigi tun bɔra ele Ninive dugu le kɔnɔ.
Min fɔra Zuda ma
12 Matigi Ala ko: «Hali ni Asirikaw ka ca,
hali ni o baraka ka bon cogo o cogo,
o bɛna tigɛ ka ben le!
O bɛɛ bɛna ban pewu.
Aw Zuda mɔgɔw, ne ka aw tɔɔrɔ,
nka ne tɛna aw tɔɔrɔ tuun.
13 O ka doni min la aw kunna, ne bɛna o bɔ aw kan;
ne bɛna aw ta sirinanw foni.»
Min fɔra Ninive masacɛ ma
14 Matigi Ala ka kuma min fɔ ele Ninive dugu kama, o le ye nin ye:
A ko: «Aw tɛna duruja sɔrɔ aw tɔgɔ bɛ la min na.
Aw ta jo kabakururamanw, ani aw ka nɛgɛ yeele k’a kɛ batofɛn minw ye,
ne bɛna o bɛɛ sama ka bɔ aw ta alaw ta sɔnnikɛbonw kɔnɔ.
Ne bɛna aw ta kaburu labɛn k’a bla, sabu aw tɛ foyi ye.»
* 1:1 Nahɔmu 1.2-11: O hayanw bɛɛ kelen kelen bɛ damina ni heburukan sigininden dɔ ye, k’a ta a sigininden fɔlɔ ra, min ye Alɛfu ye, ka taga a bla a laban na min ye Tavu ye.