10
Izirayɛli ta jurumunw cayara
1 «Izirayɛli tun ye rɛzɛnsunɲuman le ye,
min tun bɛ den kosɛbɛ.
Nka a denw nana caya minkɛ,
a k’a ta sɔnnikɛyɔrɔw fana caya.
A ta jamana nana cɛɲa minkɛ,
a bɛ kabakurujan minw sɔn a ka olugu fana cɛɲa.
2 O jusu terennin tɛ;
nka sisan o bɛna o ta kojugu sara sɔrɔ.
Ala yɛrɛ bɛna o ta sɔnnikɛyɔrɔw benben,
ka o ta kabakurujanw cɛn.
3 «O bɛna a fɔ ko: ‹Masacɛ tɛ an fɛ,
sabu an ma siran Matigi Ala ɲa k’a bonya;
nka hali ni masacɛ tun bɛ an fɛ,
a tun bɛna se ka mun le kɛ an ye?›
4 O bɛ kuma gbansanw fɔ;
o bɛ kari ɲɔgɔn ye, ka layiriw ta ni kumalakolonw ye.
O kosɔn kitiw bɛ wuri yɔrɔ bɛɛ,
i ko bagasun bɛ falen foro kɔnɔ walanw cɛ ra cogo min na.
5 «Samarikaw bɛ siranna Bɛti Avɛni ta misiden ta ko ra,
sabu o jo ni a ta bonya bɛɛ tagara.
O ta mɔgɔw bɛna sukasi kɛ a kunna,
o ni o ta sɔnnikɛbaga minw tun bɛ ɲagarira o jo bonya kosɔn fɔlɔfɔlɔ.
6 O bɛna taga o jo di Asirikaw ma,
k’a kɛ o ta masacɛba ta bonya ye.
Maroya bɛna Efirayimu mina,
Izirayɛli kun bɛna suuru a ta kɛwalew kosɔn.
7 Samari halakira ka ban pewu!
O ta masacɛ kɛra i ko jiwoyo ka yirikunkurun min ta.
8 Avɛni sɔnnikɛyɔrɔ minw bɛ kongoriw kan,
Izirayɛli tun bɛ jurumun kɛra o yɔrɔ minw na,
o yɔrɔw bɛna halaki;
binjuguw ni ŋanisunw bɛna falen yi.
O wagati ra, o bɛna a fɔ kuruw ye ko:
‹Aw ye an datugu!›
O b’a fɔ kongoriw ye ko:
‹Aw ye ben an kan*!›
9 «Kabini Gibeha ta ko wagati ra, Izirayɛli, ele ka terenbariyakow kɛ;
i fana tora o ko kelenw le ra.
Yala kɛrɛ ma mɔgɔ terenbariw halaki Gibeha wa?
10 Ni wagati min ka ne diya, ne bɛna o ta kojuguw hakɛ bɔ o ra.
Siya wɛrɛw bɛna lajɛn o kama;
o ka jurumun fla min kɛ,
o bɛna nɛgɛjɔrɔkɔw don o ra o jurumunw kosɔn.
11 «Efirayimu ye misigberen le ye, min korora ka ɲa;
ka siman dɔndɔn k’a kisɛ bɔ, o le ka di a ye.
Nka ne bɛna zu la a kan cɛɲuman kan;
ne bɛna misidaba siri Efirayimu na,
Zuda bɛna sɛnɛ kɛ,
Yakuba† bɛna misidaba sama.
12 «Aw ye terenninya le dan
ka ɲumanya sɔrɔ a siman ye.
Aw ye forokura labɛn;
sabu Matigi Ala ta nɛɛma ɲiniwagati sera,
sani a ye na terenninya jigi aw kan, i ko sanji.
13 Nka aw ka juguya le sɛnɛ,
aw fana ka kojugu le sɔrɔ o siman ye;
aw ka aw ta nanbara tɔnɔ le domu,
sabu aw ka aw jigi la aw yɛrɛ ta lɔnniya le kan,
aw ka aw jigi la aw ta kɛrɛkɛden camanw le kan.
14 O kosɔn kɛrɛ mankan bɛna wuri aw ta mɔgɔw cɛ ra.
Aw ta kɛrɛbonbaw bɛɛ bɛna benben,
i n’a fɔ Saliman ka Bɛti Aribɛli halaki cogo min na kɛrɛkɛlon na,
lon min na o ka bamusow ni o denw bɛɛ dɔndɔn ka o terege ɲɔgɔn kan.
15 Betɛli ta ko bɛna min lase aw ma, o le ye nin ye;
sabu aw ta kojugu dama tɛmɛna.
Ni dugu gbɛra dɔrɔn,
o bɛna a sɔrɔ ko Izirayɛli masacɛ ta banna pewu.»
* 10:8 Nin kumaw b’a yira ko Izirayɛlimɔgɔw jigi tigɛra. Nin kumaw fɔra ka dunuɲa laban ta kiti ko yira (Luka 23.30,Yirari 6.16). † 10:11 Yakuba, o kɔrɔ ye Izirayɛli.