35
Ala bɛ a ɲasiranbagaw bɔsi
1 Dawuda ta Zaburu.
E, Matigi Ala, ne jarakibagaw jaraki!
Ne kɛrɛbaga kɛrɛ!
2 Nɛgɛbɛnnan fitini ni nɛgɛbɛnnanba mina,
ka wuri ka ne dɛmɛ kɛrɛ ra.
3 Taman ni biɲɛ mina, ka wuri ne nɔgbɛnbagaw kama!
A fɔ ne ye ko ele yɛrɛ le ye ne kisibaga ye!
4 Minw bɛ ne ta saya ɲini,
olugu le ye maroya ni dɔgɔyari sɔrɔ!
Minw bɛ kojugu ŋaninya ne kama,
olugu kun suurunin le ye sekɔ ni o kɔ ye.
5 O ye kɛ i ko binjalan, fɔɲɔ bɛ taga ni min ye;
Matigi Ala ta mɛlɛkɛ ye o gbɛn ka taga!
6 O ta sira ye kɛ dibi ye, o ye tɛrɛndɛ a kan;
Matigi Ala ta mɛlɛkɛ ye o nɔgbɛn!
7 O bagara ne ma ka dinga sogi ne ɲa,
o bagara ne ma ka jɔ siri ne ɲa ko o bɛ ne faga.
8 Cɛnri ye bara ka cun o kan, k’a sɔrɔ o tun ma sigi ni a ye.
O ka jɔ min siri ne ɲa, o jɔ ye olugu yɛrɛ le mina,
o yɛrɛ ye mina o jɔ ra, fɔ ka o halaki.
9 Ni o kɛra, ne bɛna ɲagari Matigi Ala baraka ra;
ne bɛna ninsɔndiya a ta kisiri kosɔn.
10 Ne bɛna a fɔ ni ne jusukun bɛɛ ye ko:
«E, Matigi Ala, jɔn le bɛ i ko ele?
I bɛ ɲanibagatɔ bɔsi ka bɔ a juguw boro, o minw fanga ka bon ni a ta ye.
I bɛ ɲanibagatɔ ni fagantan bɔsi ka bɔ o tɔɲɔbagaw boro.»
11 Seerejugu dɔw wurira ne kama;
ne ma ko min lɔn, o bɛ ne ɲininka o ra.
12 O bɛ ne ta koɲuman sarara ni kojugu le ye;
ne kɛra mɔgɔntan le ye.
13 K’a sɔrɔ ne kɔni, ni olugu dɔ tun banara,
ne tun bɛ bɔrɔfaniw le don,
ka ɲanasisi, ka sun don;
ne tun bɛ Ala daari o ye wagati bɛɛ,
14 i ko mɔgɔ b’a kɛ a teri, walama a balema dɔ ye cogo min na.
Ne kun suurunin ni ne ɲa sisinin tun bɛ to ka tagama,
i ko mɔgɔ min b’a bamuso su kasira.
15 Nka sisan, tɔɔrɔ benna ne kan minkɛ, olugu ɲagaritɔ tagara ɲɔgɔn lajɛn;
o mɔgɔjuguw ka ɲɔgɔn lajɛn ne kama, k’a sɔrɔ ne tɛ foyi kala ma.
O bɛ ne tɔɔrɔ wagati bɛɛ.
16 O Alaɲasiranbariw bɛ ne lɔgɔbɔ, ka ne nɛni,
fɔ ka o ɲin ɲimi ne kama.
17 E, Matigi, ele bɛ se ka je ka nin ko flɛ cogo di?
Ne nin kisi o ta cɛnri ma,
ne kisi ka bɔ nin jaraw boro!
18 Ni o kɛra, ne bɛna i fo ka i waleɲumanlɔn i ta mɔgɔw ta jamaba bɛɛ lajɛnnin cɛ ra;
ne bɛna i tando i ta mɔgɔw camanba lajɛnnin cɛ ra.
19 Minw ka o yɛrɛ kɛ ne juguw ye gbansan, i kana a to olugu ye ɲagari ne kosɔn;
minw bɛ ne kɔninya gbansan, i kana a to olugu ye kɛ o ɲa kɔmikɔmi ye ne kosɔn.
20 Sabu o da tɛ hɛrakuma fɔ ka ye;
mɔgɔ minw ta ko tɛ se mɔgɔ ma jamana kɔnɔ, o bɛ nanbarako dɔw le labɛnna olugu kama.
21 O bɛ o da waga ne kama,
k’a fɔ ko: «Ɔnhɔn, cɔ!
An yɛrɛ ɲa k’a ye!»
22 E, Matigi Ala, ele bɛ o yera; i kana je ka o flɛ!
Matigi, i kana i mabɔ ne ra!
23 I kunu, i ye wuri ka ne ta jo di ne ma!
Ne ta Ala, ne Matigi, i lɔ ni ne kunko ye.
24 Ne ta kiti tigɛ ka kaɲa ni i ta terenninya ye, Matigi Ala, ne ta Ala!
Ne le kana kɛ o ta ɲagari sababu ye!
25 O kana a fɔ o yɛrɛ kɔnɔ, ko:
«Ɔnhɔn, cɔ! An tun bɛ min ɲinina, an ka o sɔrɔ!»
I kana a to o y’a fɔ ko: «An k’a latunu pewu!»
26 Minw bɛɛ bɛ ɲagarira ne ta tɔɔrɔw kosɔn,
o bɛɛ ye maroya fɔ ka o kun suuru;
minw bɛɛ bɛ o yɛrɛ wasora ne ma,
maroya ni mafiyɛnyari le ye ben olugu kan.
27 Nka minw b’a fɛ ko Ala ye a yira ko jo bɛ ne fɛ,
olugu ye ɲagari, fɔ ka kule ci,
ka to k’a fɔ tuma bɛɛ ko:
«E, Matigi Ala ka bon,
a bɛ a ta jɔnw ta hɛra ɲini.»
28 O ra, ne da bɛna i ta terenninya lakari,
ka i tando lon bɛɛ.