20
Matigi Ala ye a ta mɔgɔw jigi ye
1 Dɔnkirilabagaw kuntigi. Dawuda ta Zaburu.
2 Matigi Ala ye i ta daariri jaabi i degulon na,
Yakuba ta Ala* tɔgɔ ye i tanga!
3 A ye to a ta yɔrɔ saninman kɔnɔ ka i dɛmɛ,
a ye to Siyɔn†, ka baraka don i ra.
4 A y’a hakiri to i ta siman sarakaw* bɛɛ ra,
ka sɔn i ta saraka jɛnita* ma.‡
5 A ye i jusukun diyanyafɛnw di i ma;
ni i ka ko o ko latigɛ, a ye o bɛɛ ɲa k’a di i ma.
6 Ni i ka se sɔrɔ, an bɛna ɲagari fɔ ka kule o kosɔn,
ka an ta darapo kɔrɔta an ta Ala tɔgɔ kosɔn.
Matigi Ala ye i ta daariri bɛɛ jaabi.
7 Sisan kɔni, ne k’a lɔn ko Matigi Ala bɛ a ta mɔgɔ ɲanawolomanin kisi;
a bɛ to a ta yɔrɔ saninman kɔnɔ sankolo ra, k’a jaabi,
k’a kisi ni a kininboro barakaman ye.
8 Dɔw jigi ye o ta kɛrɛkɛwotorow ye,
dɔw jigi ye o ta kɛrɛkɛsow ye;
nka, anw kɔni, anw jigi ye Matigi Ala, an ta Ala tɔgɔ le ye,
an bɛ ale le wele.
9 Olugu bɛ dɛsɛ ka ben,
nka anw bɛ wuri ka lɔ ni baraka ye.
10 E, Matigi Ala, masacɛ kisi!
Ni an ka i wele tuma o tuma, i ye an lamɛn!
* 20:2 Yakuba ta Ala, o kɔrɔ ye Izirayɛli ta Ala. † 20:3 Siyɔn, o kɔrɔ ye Zeruzalɛmu. ‡ 20:4 Nin yɔrɔ ra a sɛbɛra heburukan na ko: Sela.