96
Dunuɲa bɛɛ ye Ala ta bonya lakari
(Zaburuw 105; 106; Kibaroyaw fɔlɔ 16.23-33)
1 Aw ye dɔnkirikura la ka Matigi Ala tando!
Dunuɲamɔgɔw bɛɛ ye dɔnkiri la ka Matigi Ala tando!
2 Aw ye dɔnkiri la Matigi Ala ye, k’a tɔgɔ bonya,
aw y’a fɔ lon o lon, ko ale le ye an kisibaga ye.
3 Aw ye a ta bonya lakari siyaw bɛɛ ye,
aw ye a ta kobaw lakari mɔgɔw bɛɛ ye.
4 Sabu Matigi Ala ka bon, a ka kan ni tandori ye kosɛbɛ;
an ka kan ka siran a ɲa ka tɛmɛ batofɛn tɔw bɛɛ kan.
5 Siya tɔw ta alaw bɛɛ ye batofɛn gbansanw le ye,
nka Matigi Ala le ka sankolo dan.
6 Bonya ni nɔɔrɔ ye ale ta le ye,
sebagaya ni dawula bɛ sɔrɔ a ta yɔrɔ saninman kɔnɔ.
7 Dunuɲa siyaw bɛɛ, aw ye bonya ni fanga di Matigi Ala ma,
aw y’a di Matigi Ala ma.
8 Aw ye bonya la Matigi Ala tɔgɔ kan,
aw ye na don a ta batoso lu kɔnɔ ni aw ta sarakaw ye.
9 Aw ye saninya ka na aw kinbiri gban ka Matigi Ala bato,
dunuɲamɔgɔw bɛɛ lajɛnnin ye siran Matigi Ala ɲa fɔ ka yɛrɛyɛrɛ.
10 Aw y’a fɔ siyaw bɛɛ ye ko: «Matigi Ala le ye Masa ye!»
O kosɔn dugukolo b’a nɔ ra, a tɛ jɛngɛ ka bɔ a nɔ ra ka ye.
Matigi Ala bɛna siyaw ta kiti tigɛ can le kan.
11 Sankolokɔnɔfɛnw ye ɲagari, dugukolokanfɛnw ye ninsɔndiya,
kɔgɔji ni a kɔnɔfɛnw bɛɛ ye mankanba bɔ!
12 Kongokɔnɔyɔrɔw, ani kongokɔnɔfɛnw bɛɛ ye ɲagarikanba bɔ!
Kongoyiriw bɛɛ ye ɲagari, ka dɔnkiri la.
13 O ye o kɛ Matigi Ala ɲa kɔrɔ, sabu a bɛ nana,
a bɛ nana ka na dunuɲamɔgɔw ta kiti tigɛ!
A bɛna dunuɲamɔgɔw ta kiti tigɛ ka kaɲa ni terenninya ye,
ka siyaw ta kiti tigɛ ka kaɲa ni a ta can ye.