21
Ayuba ta jaabi: Mɔgɔjugu ta hɛra ka ca
1 Ayuba ka Sofari jaabi, ko:
2 Aw ye ne ta kuma lamɛn kosɛbɛ!
Aw ye sɔn ka o kelen kɛ ne ye, janko ka ne jusu saaro.
3 Aw ye sabari k’a to ne fana ye kuma!
Ni ne kumana ka ban, aw ye ne lɔgɔbɔ sa.
4 Yala ne diminin bɛ adamadenw le kɔrɔ wa?
Mun kosɔn aw ko ne jusu kana gban?
5 Aw ye aw ɲa munu ka ne flɛ, aw bɛna kabakoya,
fɔ ka aw boro la aw da ra ka je!
6 Ni ne ka miiri ne yɛrɛ ta ko ra, ne jigi bɛ tigɛ,
fɔ ne farisi bɛ tagama.
7 Mun kosɔn Ala bɛ mɔgɔjuguw to si ra,
k’a to o ye kɔrɔ, ani ka dɔ fara o baraka kan?
8 O ta durujaw bɛ baraka sɔrɔ o kɔrɔ, ka to ni o ye;
o ta denw bɛ to o kɔrɔ.
9 Hɛra dɔrɔn le bɛ o ta so, siranyako tɛ yi;
Ala ta bugɔribere tɛ se o ma.
10 O ta misitoranw bɛɛ bɛ den sɔrɔ, o baraka tɛ dɔgɔya ka ye;
misimusow fana bɛ misidenw woro, o si kɔnɔ tɛ can.
11 O bɛ o ta denmisɛnw to o ye boribori i ko sagadenw;
o ta denw bɛ toron kɛ o sago ma.
12 O bɛ longanw ni koraw fɔ ka dɔnkiri la,
ka ninsɔndiya ni filenfiyɛkanw ye.
13 O bɛ o si bɛɛ kɛ hɛra ra;
o kɔ, o ɲasumanin bɛ jigi kaburu kɔnɔ.
14 K’a sɔrɔ olugu le tun b’a fɔra Ala ma ko: «I bɔ an kɔrɔ,
an t’a fɛ ka i ta siraw ɲalɔn!
15 Jɔn le ye Sebɛɛtigi Ala ye, ka na fɔ ko an b’a bato?
Hali ni an ka makarikanw fɔ a ye, an bɛna mun le sɔrɔ?»
16 K’a sɔrɔ o ta hɛra tɛ olugu yɛrɛ le boro.
Mɔgɔjuguw ta kow kɔni tɛmɛna ne ta faamuri kan!
17 Yala can lo ko mɔgɔjuguw ta fitina bɛ faga joona wa?
Yala can lo ko cɛnri bɛ se o ma wa?
Yala can lo ko Ala ta jusugban bɛ se olugu fana ma wa?
18 Wagati juman le o bɛ kɛ i ko binjalan, fɔɲɔ bɛ min ta,
walama i ko binɲaga, sanfɔɲɔ bɛ taga ni min ye?
19 A fɔra ko Ala bɛna mɔgɔjuguw ta kojugu hakɛ bɔ o ta denw na;
Ala tun ka kan k’a bɔ olugu yɛrɛ le ra, janko o y’a silɔn!
20 Olugu yɛrɛ le tun ka kan ka o ta halakiri ye o ɲa ra!
Ala ta jusugban tun ka kan ka ben olugu yɛrɛ le kan!
21 Ni o tɛ ni olugu yɛrɛ ta wagati dafara ka ban,
o bɛ taga ka o ta somɔgɔ minw to o kɔ, o ta mun le bɛ o ra tuun?
22 Mɔgɔ tɛ se ka lɔnni yira Ala ra,
sabu ale le bɛ hali sankolokɔnɔfɛnw ta kititigɛbaga ye.
23 Mɔgɔ dɔ bɛ sa ni a farisogo barakaman ye,
a ɲasumanin ni a laganfiyaninba bɛ sa.
24 O y’a sɔrɔ a tɔrɔninba lo, a garagaw bɛɛ ye turu ye,
a kolow bɛɛ fara sɔnbɛ ra.
25 Mɔgɔ dɔ wɛrɛ jusu kasinin bɛ sa;
ale si bɛɛ ra, a ma hɛra nɛnɛ ka ye fiyewu.
26 Nka o mɔgɔ fla bɛɛ bɛ don kaburu ra,
tumuw bɛ don o fla bɛɛ ra!
27 Ayiwa, ne ka aw ta miiriya lɔn yɛrɛ le;
aw bɛ ne tɔɲɔra ni dabari minw ye, ne ka o lɔn.
28 Aw b’a fɔ ko: «O mɔgɔba ta so bɛ min sisan?
O mɔgɔjugu tun siginin bɛ so min kɔnɔ, o bɛ min?»
29 O tuma aw ma yaalabagaw ɲininka wa?
Olugu ka ko minw kɔrɔsi, k’a lakari, aw ye o jate mina!
30 Cɛnrilon na, foyi tɛ se kojugukɛbaga ma!
Ala ta dimilon na, a bɛ bɔsi!
31 Jɔn le bɛ se ka lɔ a ɲa kɔrɔ k’a jaraki?
Jɔn le bɛna a ta kojugu juru sara a ra?
32 O b’a su ta ka taga ni a ye kaburulo ra,
ka o janto a ta kaburu ra.
33 Kaburu bɔgɔkuruw bɛ fiyɛnya a kan;
jama caman bɛ tugu a su kɔ,
mɔgɔ caman fana bɛ bla a ɲa ka taga.
34 Ayiwa, aw bɛ se ka ne jusu saaro ni nin kuma gbansanw ye cogo di?
Aw ka kuma o kuma kɛ ka ne jaabi, o bɛɛ ye mɔgɔlafirikumaw le ye!