10
Ala ka kisiri layiri ta a ta mɔgɔw ye
1 Aw ye Matigi Ala daari sanji ra,
ko a ye sanji di aw ma sanjilabanw wagati ra.
Matigi Ala le bɛna sanfɔɲɔbaw lawuri,
ka sanji caman di aw ma
ka binw falen bɛɛ ta foro ra.
2 Sabu aw ta batofɛnw ta kumaw ye kumalakolonw le ye;
lagbɛrikɛbagaw bɛ faninyakow le yera.
Sikokɛbagaw bɛ kumalakolonw le fɔ;
o ta jususaaro kumaw bɛɛ ye kumagbansanw le ye.
O kosɔn mɔgɔw bɛ yaala o kun fɛ
i ko saga minw sɛgɛnin lo, sabu gbɛnbaga tɛ o ra.
3 Ne ta dimi wurira i ko tasuma sagagbɛnbagaw kama.
Ne bɛna o ta kuntigiw ta kojuguw sara di o ma;
sabu Fangatigi Ala bɛna a janto a ta sagakuru ra, min ye Zuda ta mɔgɔw ye.
A bɛna olugu le kɛ a ta kɛrɛkɛso barakamanw ye.
4 Bon kabakuru fɔlɔ bɛna bɔ Zuda le ra,
fanibon nɛgɛbere bɛna bɔ ale le ra,
o bɛ taga kɛrɛ ra ni kalan min ye, o bɛna bɔ ale le ra;
kuntigiw bɛɛ lajɛnnin bɛna bɔ ale le ra.
5 O bɛna kɛ i ko cɛfariw;
ka o to kɛrɛ ra, o bɛ siradarabuguri dɔndɔn ka taga.
O bɛna kɛrɛ kɛ, sabu Matigi Ala bɛ ni o ye.
O jugu minw yɛlɛnna sow kan, o bɛna maroya bla olugu ra.
6 Ne bɛna baraka don Zuda ta somɔgɔw ra;
ne bɛna Yusufu ta somɔgɔw kisi.
Ne bɛna o lasekɔ o ta jamana ra, sabu ne bɛ hina o ra.
A bɛna a kɛ i n’a fɔ ne yɛrɛ tun ma ban o ra;
sabu ne le ye Matigi Ala ye, o ta Ala.
Ne bɛna o jaabi.
7 Efirayimu ta mɔgɔw bɛna kɛ i ko cɛfariw;
o jusu bɛna diya i ko mɔgɔ minw ka duvɛn min.
O ta denw bɛna o ye, ka ninsɔndiya;
ɲagariba bɛna kɛ o jusu ra Matigi Ala kosɔn.
8 Ne bɛna filen fiyɛ ka o lajɛn,
sabu ne bɛna o kunmabɔ.
O bɛna caya tuun
i n’a fɔ o tun ka ca cogo min na kakɔrɔ.
9 Ne ka o janjan siyaw cɛ ra,
nka o bɛna to fɔ o jamanajanw na yi, ka o hakiri jigi ne ra.
O ni o ta denw bɛna baro,
o bɛna sekɔ ka na.
10 Ne bɛna o lana ka bɔ Misiran jamana ra,
ka o lajɛn, ka o labɔ Asiri jamana ra.
Ne bɛna o lana Galadi mara ra, ani Liban jamana ra;
o sigiyɔrɔ yɛrɛ bɛna dɔgɔya o ma.
11 O bɛna kɔgɔji cɛtigɛ, ka bɔ tɔɔrɔ ra.
Ala bɛna kɔgɔji jikuruw gbasi ka o mala,
Nili baji dunmanyɔrɔw bɛɛ bɛ ja.
Asiri jamana ta yɛrɛbonya bɛna ban,
Misirankaw ta masaya bɛna ben.
12 Ne bɛna Matigi Ala ta baraka don o ra,
k’a to o ye tagama ni Matigi Ala tɔgɔ le ye.
Matigi Ala ko ten.