77
Ala bɛ mɔgɔ tɔɔrɔninw jusu saaro
1 Dɔnkirilabagaw kuntigi, Yedutun. Asafu ta Zaburu.
2 Ne bɛ ne kan bɔ Ala ma, ka kule;
ne bɛ ne kan bɔ Ala ma, janko a ye ne lamɛn.
3 Wagati min ne tun degura, ne ka Matigi Ala ta jɛnɲɔgɔnya ɲini.
Su fɛ ne ka ne boro kɔrɔta ka mɛɛn, hali ne ma sɛgɛ;
ne ma sɔn mɔgɔ si ye ne jusu saaro.
4 Ni ne hakiri jigira Ala ra, ne bɛ to ka ŋuna;
ni ne miirira a ma, ne jusu bɛ kasi.*
5 Ala, i ka ne bari sunɔgɔ bɛɛ ra,
ne hakiri ɲagamina, hali ne tɛ se ka kuma tuun.
6 Ne bɛ to ka miiri lon tɛmɛninw ta kow ra,
ani sanjan tɛmɛninw ta kow.
7 Ne tun bɛ to ka dɔnkiri minw la su fɛ, ne hakiri bɛ jigi o ra,
ne bɛ o kow miiri ne jusu ra,
ne bɛ ne yɛrɛ ɲininka ko:
8 «Yala Matigi banna ne ra pewu le wa?
Yala a tɛna sɔn ne ra tuun fiyewu le wa?
9 Yala a ta ɲumanya banna le wa?
Yala kuma si t’a fɛ k’a fɔ an ye tuun le wa?
10 Yala Ala ɲinana a ta makari kɔ le wa?
Yala a dimina ko a tɛ hina tuun le wa?»†
11 Ne ko: «Ne ta tɔɔrɔ sababu ye
ko Ala kɔrɔtaninba boro barakaman tɛ a cogokɔrɔ ra tuun.»
12 Ayiwa, ne bɛna ne hakiri to Matigi Ala ta kobaw ra;
ne bɛna ne hakiri jigi i ta kabakobaw ra, i ka minw kɛ fɔlɔfɔlɔ.
13 Ne bɛna i ta kokɛninw bɛɛ jate mina,
ne bɛna miiri i ta kobaw ra.
14 Ala, i ta siraw saninyanin lo;
ala juman wɛrɛ le ka bon i ko ele Ala?
15 Ele Ala le bɛ kabakow kɛ.
I ka i ta sebagaya yira siyaw ra.
16 I ta sebagaya baraka ra, i ka i ta mɔgɔw kunmabɔ,
minw ye Yakuba ni Yusufu ta mɔgɔw ye.‡
17 E, Ala, kɔgɔji ka i ye!
Kɔgɔji ka i ye minkɛ, a lamagara,
jidunbaw yuguyugura.
18 Sanji caman jigira ka bɔ sankabaw ra;
san finna ka sankurukan bɔ,
i ka i ta biɲɛw bon ka taga fan bɛɛ ra.
19 I ta sanpɛrɛnkan bɔra sanfɔɲɔba cɛ ma,
sanmanamanaw ka dunuɲa yɔrɔ bɛɛ kɛ yeelen ye;
dugukolo lamagara, ka yɛrɛyɛrɛ.
20 I ka i ta sira bɔ kɔgɔji cɛ ma,
i ka i tɛmɛyɔrɔ bɔ jiba cɛ ma;
nka i sennɔ ma ye.
21 I blara i ta mɔgɔw ɲa ka taga ni o ye i ko sagakuru;
i ka Musa ni Haruna le bla o ɲa.
* 77:4 Nin yɔrɔ ra a sɛbɛra heburukan na ko: Sela. † 77:10 Nin yɔrɔ ra a sɛbɛra heburukan na ko: Sela. ‡ 77:16 Nin yɔrɔ ra a sɛbɛra heburukan na ko: Sela.