75
Ala le ye kititigɛbaga ye
1 Dɔnkirilabagaw kuntigi. Nin dɔnkiri bɛ la dɔnkiri min lacogo ra, o tɔgɔ ye ko «I kana a cɛn!» Asafu ta Zaburu. Dɔnkiri.
2 Ala, an bɛ i fo ka i waleɲumanlɔn;
an bɛ i fo ka i waleɲumanlɔn.
An bɛ i tɔgɔ bonya lakari;
mɔgɔw bɛ i ta kabakobaw lakari.
3 Ne Ala ka wagati min latigɛ, ni o sera,
ne yɛrɛ le bɛna kiti tigɛ can kan.
4 Ni dugukolo bɛ yɛrɛyɛrɛ ni a sigibagaw bɛɛ ye,
ne le b’a mina k’a lɔ yɔrɔ kelen na.*
5 Ne b’a fɔ yɛrɛbonyabagaw ye ko: «Aw kana aw yɛrɛ bonya!»
Ne b’a fɔ mɔgɔjuguw ye ko: «Aw kana aw yɛrɛ kɔrɔta!
6 Aw kana aw kun kɔrɔta san fɛ tan,
aw kana aw kun gbɛlɛya ka dabayakumaw fɔ.»
7 Sabu bonya tɛ bɔ terebɔyanfan na,
a tɛ bɔ terebenyanfan na,
a fana tɛ bɔ kongokolon fan le fɛ.
8 Ala le bɛ ko bɛɛ latigɛ;
a bɛ dɔ majigi, ka dɔ kɔrɔta.
9 Sabu minan dɔ le bɛ Matigi Ala boro;
minnifɛn fariman dɔ labɛnninkoɲuman bɛ o minan kɔnɔ, fɔ a bɛ kanga.
A bɛna o dɔ kɛ mɔgɔw kun.
Dunuɲa mɔgɔjuguw bɛna a kami;
o bɛna a min fɔ ka taga se a buruburu ma.
10 Ne kɔni, ne bɛna nin lakari wagati bɛɛ;
ne bɛna dɔnkiri la ka Yakuba ta Ala tando.
11 A bɛna mɔgɔjuguw gbanw bɛɛ karikari;
mɔgɔɲumanw kun le bɛna kɔrɔta.
* 75:4 Nin yɔrɔ ra a sɛbɛra heburukan na ko: Sela.