25
Ala le ye a ɲasiranbagaw jigi ye
1 E, Matigi Ala, ele le ye ne ta Ala ye;
ne bɛ i bonya ka i tɔgɔ tando,
sabu i ka kobaw kɛ;
i ka min latigɛ kabini wagatijan, o bɛ to a nɔ ra, a tɛ yɛlɛma.
2 I ka dugu barakaman kɛ tomo ye,
k’a halaki k’a kɛ kabakuruton ye.
Siyaw ta fagamaduguba tɛ dugu ye tuun,
a tɛna lɔ ka ye tuun fiyewu.
3 O kosɔn siya barakamanw bɛ i bonya,
siya farimanw ta duguw bɛ siran i ɲa.
4 Ele le ye dɛsɛbagatɔw dogoyɔrɔ ye,
ele le ye fagantanw dogoyɔrɔ ye o degu wagati ra,
ele le ye o dogoyɔrɔ ye sanjiba wagati ra,
ele le ye o ta suma ye, fundɛninwagati ra.
Sabu mɔgɔ farimanw ta jusugban bɛ i ko sanjiba min bɛ kogo gbasi,
5 walama i ko tere fundɛnin bɛ dugukolojalan jɛni cogo min na.
Ele le bɛ siyaw ta wɔyɔkanw mala;
sankaba bɛ tere datugu k’a fundɛnin lalɔ cogo min na,
i bɛ mɔgɔ farimanw ta dɔnkirilakanw fana ban ten.
Matigi Ala ta ɲanagbɛba
6 Fangatigi Ala bɛna ɲanagbɛba dɔ labɛn siyaw bɛɛ ye nin kuru* kan:
sogo turuman ta ɲanagbɛ,
duvɛndiman ta ɲanagbɛ,
ani sogo tobikoɲuman ni a turu,
ani duvɛndiman sɛnsɛnkoɲuman!
7 O kuru kelen kan, fani min tun ka jamana mɔgɔw bɛɛ ɲa datugu, a bɛna o faran;
birifani min tun ka siyaw bɛɛ ɲa datugu, a bɛna o faran.
8 A bɛna saya ban pewu!
Dunuɲatigi Ala bɛna bɛɛ ɲaji cɛ.
Mafiyɛnyari min tun bɛ a ta mɔgɔw kan, a bɛna o ban jamana yɔrɔ bɛɛ ra;
sabu Matigi Ala kumana.
Izirayɛli ta hɛra ani Mohabu ta bɔnɔ
9 O lon na, o bɛna a fɔ ko:
«An ta Ala flɛ nin ye;
an ka an jigi la ale le kan, a ka an kisi.
An jigi bɛ Matigi Ala le kan;
an ye ninsɔndiya ka ɲagari, sabu a ka an kisi.
10 Matigi Ala b’a boro la nin kuru kan k’a tanga.»
Nka o bɛna Mohabukaw terege yɔrɔnin kelen na,
i ko o bɛ binjalan karikari k’a digi ɲamaɲamadinga kɔnɔ cogo min na.
11 Ka o to o dingakolon kɔnɔ, o bɛna a boro yangan
i ko jinɔmubaga b’a boro yangan ka ji nɔmu cogo min na;
nka Ala bɛna o ta yɛrɛbonya bɔ o ra,
o ni o ta setigiya bɛɛ.
12 Mohabukaw, aw ta kogo jamijan barakamanw kɔni,
Matigi Ala bɛna o cici, ka o lala;
a bɛna o benben dugu ma, bɔgɔ ra.
* 25:6 Nin kuru: o kɔrɔ ye Siyɔn kuru, min ye Zeruzalɛmu ye.