132
Ala bɛ baraka don a ta masacɛ ra
1 Ala ta batoso yɛlɛnsira ta dɔnkiri.
E, Matigi Ala, i hakiri to Dawuda ra;
i hakiri to a ta sɛgɛ bɛɛ ra.
2 A karira Matigi Ala ye,
ka nin dajuru ta Yakuba ta Ala fangatigi ye, ko:
3 «Ne tɛna don ne ta bon kɔnɔ,
ne tɛna la ne ta lanan kan,
4 ne tɛna a to sunɔgɔ ye don ne ɲa ra,
ne tɛna ne ɲa tugu ka jingɔ,
5 fɔ ne ye yɔrɔ dɔ sɔrɔ Matigi Ala ye,
fɔ ne ye sigiyɔrɔ sɔrɔ Yakuba ta Ala fangatigi ye.»
6 A flɛ, an ka jɛnɲɔgɔnya kɛsu ko mɛn Efirata;
an tagara a sɔrɔ Yahari* kongokɔnɔyɔrɔw ra.
7 «An ye taga a ta so!
An y’an kinbiri gban a sen kɔrɔ k’a bato!»
8 E, Matigi Ala, i wuri, i ye na i ta laganfiyayɔrɔ ra,
i ni i ta jɛnɲɔgɔnya kɛsu barakaman!
9 I ta sarakalasebagaw ye terenninya kɛ o kannaderege ye,
i ɲasiranbagaw ye ɲagari fɔ ka pɛrɛn!
10 I ta jɔncɛ Dawuda kosɔn,
i kana i kɔ di i ta mɔgɔ ɲanawolomanin ma.
11 Matigi Ala karira Dawuda ye can kan,
a fana tɛna a ta kuma yɛlɛma;
a ko: «I yɛrɛ woroden dɔ,
ne bɛna o le sigi i ta masasiginan kan i nɔ ra.
12 Ni i denw ka ne ta jɛnɲɔgɔnya sira tagama,
ani ne ka ci minw yira o ra, ni o ka o kɛ,
o tuma olugu yɛrɛ fana ta denw
bɛna sigi i ta masasiginan kan tuma bɛɛ.»
13 Sabu Matigi Ala ka Siyɔn dugu le ɲanawoloma;
o yɔrɔ ko le diyara a ye, a ko a bɛ o kɛ a sigiyɔrɔ ye.
14 A ko: «Nin le ye ne ta laganfiyayɔrɔ ye tuma bɛɛ;
ne bɛna sigi nin yɔrɔ le ra, sabu a ko diyara ne ye.
15 Ne bɛna baraka don o ta simanw na kosɛbɛ,
ne bɛna domuni di o ta fagantanw ma ka o fa.
16 Ne bɛna kisiri kɛ o ta sarakalasebagaw kannaderege ye;
o ta Alaɲasiranbagaw bɛna ɲagari fɔ ka pɛrɛn.
17 O yɔrɔ le ra, ne bɛna Dawuda ta fanga lawuri;
ne ta mɔgɔ ɲanawolomanin ta fitina mananin bɛna to†.
18 Ne bɛna maroya kɛ a juguw kannaderege ye,
nka ale ta masafugula bɛna manamana!»
* 132:6 Yahari ye Kiriyati Yeharimu dugu le ye; o dugu bɛ Zeruzalɛmu kɛrɛ fɛ. † 132:17 Nin kumaw kɔrɔ ye ko mɔgɔ dɔ bɛna sɔrɔ Dawuda kɔ tuma bɛɛ, a ta gba ra, min bɛ sigi a nɔ ra masaya ra.