67
Ala le ye hinatigi ye
1 Dɔnkirilabagaw kuntigi. Dɔnkiri min bɛ la ni gɔni ye. Zaburu. Alabatodɔnkiri.
2 Ala ye hina an na, ka baraka don an na,
ka sɔn ka an flɛ ni ɲumanya ye.*
3 Ni o kɛra, mɔgɔw bɛna i ta kow ɲalɔn dunuɲa kɔnɔ,
siyaw bɛna i ta kisiri ko faamu.
4 Ala, mɔgɔw ye i fo ka i waleɲumanlɔn!
Mɔgɔw bɛɛ ye i fo ka i waleɲumanlɔn!
5 Siyaw ye ɲagari ka dɔnkiri la ka ninsɔndiya,
sabu i bɛ mɔgɔw ta kiti tigɛ hɔrɔnya kan,
ele le ye siyaw kuntigi ye dugukolo kan.†
6 Ala, mɔgɔw ye i fo ka i waleɲumanlɔn,
mɔgɔw bɛɛ ye i fo ka i waleɲumanlɔn!
7 Dugukolo sɛnɛfɛnw bɛ den;
Ala, an ta Ala, ale bɛ baraka don an na.
8 Ɔnhɔn, Ala bɛ baraka don an na;
a ɲasiran bɛna kɛ mɔgɔw bɛɛ ra, ka taga se fɔ dunuɲa danw bɛɛ ra.
* 67:2 Nin yɔrɔ ra a sɛbɛra heburukan na ko: Sela. † 67:5 Nin yɔrɔ ra a sɛbɛra heburukan na ko: Sela.