10
Ayuba ta jaabi tɔ: Ala bɛ tugu le ka mɔgɔ tɔɔrɔ
1 Dunuɲa lɔgɔ bɔra ne ra!
Sisan ne bɛna ne ta dimi bɔ kɛnɛ kan;
ne jusu kasinin le bɛna kuma.
2 Ne ko Ala ma ko: I kana kiti ben ne kan!
I bɛ ne jarakira fɛn min kosɔn, o fɔ ne ye!
3 Yala ka ne minako juguya, o le ka di i ye wa?
Ka ban i ta danfɛn na, i yɛrɛ boro ka min dan,
ani ka mɔgɔjuguw ta kolatigɛninw ɲa k’a di o ma,
o le ka di i ye wa?
4 O tuma adamaden ɲa le bɛ ele fɛ wa?
Yala ele ta yerikɛcogo ni adamadenw ta bɛɛ ka kan wa?
5 Yala ele si terew bɛ ban i ko mɔgɔw ta wa,
walama i si sandaw bɛ ban i ko adamadenw ta?
6 O kosɔn i bɛ ne ta terenbariyako sɛgɛsɛgɛra,
i bɛ ne ta jurumun sɛgɛsɛgɛra k’a lɔn,
7 k’a sɔrɔ i yɛrɛ k’a lɔn ko ne ma jaraki,
ko mɔgɔ fana tɛ yi min bɛ se ka ne bɔsi ka bɔ i boro.
8 I yɛrɛ boro le ka ne labɛn, ka ne fari yɔrɔ bɛɛ kelen kelen dan;
nka sisan i b’a fɛ ka ne halaki!
9 Sabari, i ye i hakiri to a ra ko i ka ne dan ni bɔgɔ dama le ye;
yala i b’a fɛ ka ne lasekɔ dugukolo buguri ra tuun wa?
10 I ka ne sɛnsɛn i ko nɔnɔ,
ka ne gbɛrɛn i ko nɔnɔ bɛ gbɛrɛn cogo min na.
11 I ka gbolo ni sogo don ne ra,
ka ne tugutugu ɲɔgɔn na ni kolow ni fasaw ye.
12 I ka si di ne ma, ka ɲumanya kɛ ne ye,
ka i janto ne ra, ka ne nin mara.
13 Nka i tun bɛ min dogora i jusukun na, o le ye nin ye;
ne k’a lɔn ko nin ko le tun bɛ i jusu ra:
14 I tun bɛ ne kɔrɔsira, k’a flɛ ni ne bɛna ben jurumun na;
o ra, i tɛna sɔn ka ne jarakibari to ne ta terenbariya kosɔn.
15 Ni ne jarakira, bɔnɔ bɛ ne sɔrɔ!
Ni ne jo lo fana, ne tɛ se ka ne kun kɔrɔta!
Maroya kɔni ka ne labɔ,
ɲani ma tɔ to ne ra.
16 Ni ne ko ne bɛ ne kun kɔrɔta, i bɛ ne gbɛn i ko jara;
i bɛ gban ne ra tuun ni i ta sebagayaba ye.
17 I bɛ seere wɛrɛw le wurira ne kama,
dɔ le bɛ farara i ta jusugban kan ne kɔrɔ;
kɛrɛkɛjamaw bɛ benna ne kan, fɔ o bɛ ɲɔgɔn labi.
18 O tuma mun kosɔn i ka ne labɔ ne bamuso kɔnɔ sa?
Hali ne tun ye to yi ka sa, mɔgɔ si ɲa kana la ne kan!
19 O ra, ne tun bɛna kɛ i ko Ala ma mɔgɔ min dan ka ye fiyewu;
ne sanin tun bɛ bɔ ne bamuso kɔnɔ ka sin kaburu ma.
20 Ne si teredaw tɔ ye dɔɔnin dɔrɔn!
O ra, Ala ye ne to yi tan;
a ye bɔ ne kɔrɔ janko ne ye ne yɛrɛ sɔrɔ dɔɔnin,
21 sani ne ye taga dibifinba ni saya dibi ta jamana ra,
mɔgɔ tɛ sekɔ ka bɔ yɔrɔ min na.
22 Dibifinba ta jamana lo, yɔrɔ min finna i ko su dibi;
saya dibi lo, yɔrɔ ɲagamininba lo;
o yɔrɔ tere yeelen bɛ i ko su dibi!