105
Ala ye kankelentigi ye
(Hayan 1–15; Kibaroyaw fɔlɔ 16.8-22)
1 E, aw ye Matigi Ala fo k’a waleɲumanlɔn, aw y’a tɔgɔ wele!
Aw ye a ta kabakobaw ko fɔ siya tɔw ye!
2 Aw ye dɔnkiri la a ye, aw ye tandori dɔnkiriw la a ye;
aw ye a ta koɲumanbaw bɛɛ ko fɔ mɔgɔw ye.
3 Aw ye ɲagari a tɔgɔ saninman kosɔn;
minw bɛ Matigi Ala ta jɛnɲɔgɔnya ɲini, olugu ye ninsɔndiya!
4 Aw ye Matigi Ala ta jɛnɲɔgɔnya ɲini, k’a ta baraka ɲini;
aw ye gbara a ra wagati bɛɛ!
5 A ka koɲumanba minw kɛ, aw ye aw hakiri to o ra,
a ka kabako minw kɛ, ani a ka ko minw latigɛ, aw ye aw hakiri to o ra,
6 aw minw ye a ta jɔn Iburahima ta durujaw ye,
aw minw ye a ta mɔgɔ ɲanawolomaninw ye, Yakuba ta denw!
7 Ale le ye Matigi Ala ye, an ta Ala.
A ta fangatigiya bɛ dugukolo yɔrɔ bɛɛ kan.
8 A b’a hakiri to a ta jɛnɲɔgɔnya ra wagati bɛɛ,
a tun ka o kuma minw fɔ duruja caman ye.
9 A ka jɛnɲɔgɔnya min don ni Iburahima ye,
ani a karira min na ni Isiyaka ye,
10 a kɔsegira o kuma le kan, ka o kɛ sariya ye k’a di Yakuba ma,
ka o kɛ jɛnɲɔgɔnya wuribari ye ka o di Izirayɛli* ma.
11 A ko o ma ko: «Ne bɛna Kanaana jamana di aw le ma,
ka o kɛ aw ninyɔrɔ ye, ka o kɛ aw ta ye.»
12 O wagati ra, o tun ye mɔgɔ dama dama le ye dɔrɔn,
o tun man ca, o tun bɛ lonanya ra o dugukolo kan;
13 o tun bɛ yaala siyaw ni ɲɔgɔn cɛ,
ka bɔ jamana dɔ ra ka taga dɔ ra.
14 Nka Ala ma sɔn mɔgɔ si ye o minako juguya,
a ka masaw jaraki o kosɔn.
15 A ko: «Aw kana maga ne ta mɔgɔ ɲanawolomaninw na dɛ!
Aw kana kojugu si kɛ ne ta ciraw ra!»
16 Ala nana kɔngɔ ben jamana kan,
ka domuni bɛɛ dɛsɛ mɔgɔw ra.
17 A ka cɛ dɔ bla o ɲa,
o ye Yusufu ye, min tun fiyeerera ka taga kɛ jɔn ye.
18 O ka nɛgɛjɔrɔkɔ don a senw na,
ka nɛgɛ don a kan na,
19 fɔ lon min na a ta kuma nana kɛ can ye,
Matigi Ala darakuma nana jo di a ma.
20 Masacɛ k’a fɔ ko o y’a labla,
jamana matigicɛ ko o y’a labɔ kasobon na.
21 O k’a labɔ k’a kɛ masacɛ ta so ɲamɔgɔ ye,
k’a sigi a borofɛnw bɛɛ kunna,
22 ko a bɛ se ka jamana kuntigiw jagboya a sago ma,
ka cɛkɔrɔbaw sɔn hakiri ra.
23 O kɔ, Izirayɛli nana Misiran,
Yakuba nana sigi Kamu ta jamana ra†.
24 Ala ka o ta mɔgɔw caya kosɛbɛ,
ka o baraka bonya ka tɛmɛ o juguw ta kan.
25 Nka Ala nana Misirankaw ta miiriya yɛlɛma, k’a to o ka Ala ta mɔgɔw kɔninya;
ka Ala ta jɔnw janfa.
26 Ala k’a ta jɔncɛ Musa ci o fɛ,
ani Haruna, a tun ka ale min fana wele.
27 O ka tagamasiyɛnw kɛ Ala ta sebagaya baraka ra, k’a yira Misirankaw ra;
o ka kobaw kɛ Kamu ta jamana ra.
28 Ala ka dibi don, ka jamana yɔrɔ bɛɛ kɛ dibi ye;
mɔgɔ si ma ban Ala ta kuma ma.
29 A ka o ta jiw yɛlɛma ka o kɛ jori ye,
ka o ta jɛgɛw faga.
30 O ta jamana fara tɔrisenjanw na,
ka taga don hali o ta masaw ta sibonw kɔnɔ.
31 A kumana minkɛ, kinnifɛn misɛnw nana
jamana yɔrɔ bɛɛ ra, ani sosow.
32 A ka sanbɛrɛ lajigi o kan i ko sanji,
ka tasumamana lajigi o ta jamana kan.
33 A ka o ta rɛzɛnsunw, ani o ta torosunw halaki,
ka o ta jamana yiriw karikari.
34 A kumana minkɛ tuun, ɲɔdomutɔnw nana,
ani tɔnbaw, minw da tɛ se ka lɔn.
35 O ka o ta jamana binw bɛɛ ɲimi,
ka o ta dugukolo yiridenw bɛɛ domu.
36 A ka o ta jamana den fɔlɔw bɛɛ faga,
den minw tun ye o ta baraka nɔ fɔlɔ ye.
37 A k’a ta mɔgɔw labɔ, k’a to o ye bɔ ni warigbɛ ni sanin ye;
o ta gbaw si ta mɔgɔ ma dɛsɛ ka to kɔ.
38 O bɔko ka Misirankaw ninsɔndiya,
sabu o ɲasiran tun ka Misirankaw mina.
39 Ala ka sankaba kɛ ka a ta mɔgɔw datugu,
ka tasuma mana ka yeelen bɔ o ye su fɛ.
40 O ko o bɛ sogo fɛ, a ka wɔlɔninw lana o fɛ;
a ka domuni di o ma ka bɔ sankolo ra.
41 A ka fara dayɛlɛ, ji bɔra,
ka woyo i ko kɔ, ka taga kongokolon fan bɛɛ ra.
42 Ala tun ka layiri saninman min ta, a k’a hakiri to o ra;
a k’a hakiri to a ta jɔncɛ Iburahima ra.
43 A k’a ta mɔgɔw labɔ ni ninsɔndiyakanw ye;
a k’a ta mɔgɔ ɲanawolomaninw labɔ ni ɲagarikanw ye.
44 A ka siya wɛrɛw ta dugukolow di o ma,
ka mɔgɔ wɛrɛw ta baara tɔnɔ kɛ o ta ye,
45 janko o ye a ta cifɔninw lamɛn,
k’a ta sariyaw sira tagama.
Aw ye Matigi Ala tando!
* 105:10 Yakuba tɔgɔ ye fana ko Izirayɛli. † 105:23 Aw ye hayan 10 flɛ: Yakuba le ye Izirayɛli ye; Misiran ye Kamu ta jamana ye.