8
Bɛɛ ka kan ka hakiritigiya ɲini
1 Yala hakiritigiya tɛ adamadenw welera wa?
Yala faamuri tɛ a kan kɔrɔtara ka pɛrɛn wa?
2 A bɛ lɔ yɔrɔ kɔrɔtaninw na, ani siradaw ra,
a bɛ lɔ sirafaranw na,
3 a bɛ lɔ dugu dondaw kɔrɔ,
a bɛ lɔ dugu donda siraw ra ka pɛrɛn:
4 «Aw mɔgɔw, ne bɛ aw le welera!
Ne kan bɛ aw adamadenw le ma!
5 Aw nalomanw, aw ye ceguya degi!
Aw hakirintanw, aw ye hakiri sɔrɔ!
6 Aw ye mɛnni kɛ, sabu ne bɛna kuma nafamanw le fɔ,
ne bɛna ne da yɛlɛ ka cankumaw le fɔ.
7 Ne da bɛ kumaɲuman le fɔ,
ne nɛnkun bɛ kumajugu haramuya.
8 Ne darakuma bɛɛ terennin lo,
nanbarakuma ni kuma terenbari si tɛ bɔ ne da ra,
9 ne darakuma bɛɛ gbɛnin lo faamurikɛbagaw fɛ,
a bɛɛ ye kumaɲuman le ye lɔnnikɛbagaw fɛ.
10 Aw ye kɛ ne ta ladirikan fɛ ka tɛmɛ hali wari kan,
lɔnniya ka fisa ni sanin bɛɛ ra ɲumanman ye.
11 Sabu hakiritigiya ka fisa ni lulu ye,
mɔgɔ bɛ ɲabɔ fɛn o fɛn fɛ, o si tɛ se ka suma ni hakiritigiya ye.»
Hakiritigiya bɛ min kɛ mɔgɔ ye
12 «Ne min ye hakiritigiya ye, ne ni ceguya le siginin bɛ ɲɔgɔn fɛ,
lɔnniya ni miiricogoɲuman bɛ sɔrɔ ne le fɛ.
13 Matigi Ala ɲasiran bɛ mɔgɔ min na, o tigi bɛ kojugu kɔninya,
yɛrɛwasobaga, ani yɛrɛbonyabaga, ani sirajugu tagamabaga,
ani da min bɛ kumayɛlɛma kɛ, ne bɛ o kɔninya.
14 Ladiri ni hakiriɲuman bɛ sɔrɔ ne le fɛ,
ne le ye faamuri ye, sebagaya bɛ sɔrɔ ne le fɛ.
15 Ne le sababu ra, masacɛw sigira masaya ra,
ne le sababu ra, kuntigiw bɛ se ka ko terenninw latigɛ.
16 Ne le sababu ra, fagamaw sigira fanga ra,
ani mɔgɔbaw, ani dunuɲa kititigɛbagaw bɛɛ.
17 Ne kɔni, mɔgɔ minw bɛ ne kanu, ne fana bɛ olugu kanu,
minw bɛ ne yɔrɔɲini, olugu bɛ ne sɔrɔ.
18 Naforo ni bonya bɛ ne le fɛ,
fɛnɲuman mɛɛntaw, ani wasa bɛ sɔrɔ ne le fɛ.
19 Tɔnɔ min bɛ sɔrɔ ne ra, o ka fisa ni sanin ye, a ka fisa ni sanin yɛrɛworo ye,
nafa min bɛ ne ra, o ka fisa ni warigbɛ bɛɛ ra ɲumanman ye.
20 Ne bɛ tagama sira terennin le kan,
ne bɛ tɛmɛ cansiraw le fɛ.
21 Ne bɛ ne kanubagaw fɛntigiya,
ka o ta naforomarayɔrɔw fa.»
Hakiritigiya bɛ bɔ Ala yɛrɛ le ra
22 «Ne worora kabini Matigi Ala ta baara damina ra,
tuma min na a tun ma a ta danfɛn fɔlɔw si dan ban.
23 Ne sigira kabini wagatijan,
kabini fɔlɔfɔlɔ, k’a sɔrɔ dugukolo ma dan fɔlɔ.
24 Ne nana, k’a sɔrɔ jibaw tun tɛ yi fɔlɔ,
ne nana, k’a sɔrɔ bununjibaw si tun tɛ yi fɔlɔ;
25 ne nana k’a sɔrɔ kuruw tun ma dan ban,
ne nana k’a sɔrɔ kongoriw tun ma sigi ban,
26 o y’a sɔrɔ Ala tun ma dugukolo ni kongow dan fɔlɔ,
a tun ma hali dunuɲa buguri fɔlɔ dan ban.
27 Wagati min Ala ka sankolo bla a nɔ ra, ne tun bɛ yi;
wagati min a ka jibaw dantigɛ,
28 wagati min a ka sankabaw bla san fɛ,
wagati min dugukolo jukɔrɔjiw woyora ka bɔ ni baraka ye,
29 wagati min a ka kɔgɔji dan yira,
janko a ji kana tɛmɛ o danw kan,
wagati min a ka dugukolo jusigiyɔrɔ tagamasiyɛn kɛ,
30 ne tun bɛ a kɛrɛ fɛ i ko baarakuntigi.
Lon o lon ne tun b’a diyanyako kɛ,
ka ɲagari a ɲa kɔrɔ tuma bɛɛ.
31 Ne tun bɛ ɲagari a ta dugukolo kɔ kan,
ka ninsɔndiya adamadenw cɛ ra.»
Hakiritigiw le bɛ ɲasuma sɔrɔ
32 «Ayiwa, sisan, ne dencɛw, aw ye ne lamɛn!
Minw bɛ ne ta sira tagama, olugu ta ɲana!
33 Aw ye ladiri lamɛn, ka kɛ hakiritigiw ye,
aw kana ladiri bla aw yɛrɛ kɔ fɛ.
34 Mɔgɔ min bɛ ne lamɛn, o tigi ta ɲana,
mɔgɔ min bɛ lɔ lon o lon ne ta so donda ra ka mɛnni kɛ,
min bɛ lɔ ne ta da ra, ka mɛnni kɛ, o tigi ta ɲana.
35 Sabu ni mɔgɔ min ka ne sɔrɔ, o tigi kɛra sitigi ye,
Matigi Ala bɛ sɔn o tigi ma.
36 Nka ni mɔgɔ min ka ne kan bla, o tigi ka kojugu kɛ a yɛrɛ le ra;
mɔgɔ o mɔgɔ bɛ ne kɔninya, o tigi bɛ saya le kanu.»