30
Ala le ye kɛnɛyari kɛbaga ye
1 Zaburu. Dɔnkiri min tun bɛ la ka Alabatosokura karifa Ala ma. Dawuda ta Zaburu.
2 E, Matigi Ala, ne bɛ i tɔgɔ kɔrɔta,
sabu i ka ne lawuri;
i ma sɔn k’a to ne juguw ye yɛrɛko ne ma.
3 Matigi Ala, ne ta Ala, ne ka i wele ko i ye ne dɛmɛ,
i fana ka ne kɛnɛya.
4 E, Matigi Ala, i ka ne nin tanga saya ma;
o bɛ minw lajigi kaburu kɔnɔ, i ka ne kisi ka bɔ olugu cɛ ra.
5 Aw Alaɲasiranbagaw, aw ye dɔnkiri la ka Matigi Ala tando.
Aw y’a fo k’a waleɲumanlɔn, ka aw hakiri to a tɔgɔ saninman na,
6 sabu a ta dimi bɛ wagati dɔɔnin dɔrɔn le kɛ,
nka a ta nɛɛma bɛ to mɔgɔ kan a si bɛɛ ra.
Ni wulada kɛra kasi ye,
sɔgɔmada bɛ kɛ ɲagari ye.
7 Ne kɔni ɲasumaninba tun b’a fɔra ko:
«Foyi le tɛna ne bɔ ne nɔ ra fiyewu!»
8 Matigi Ala, ne ko tun diyara i ye minkɛ,
i tun ka ne sabati ka ne lɔ i ko kuru barakaman;
nka i nana i ɲada dogo ne ra minkɛ,
ne jigi tigɛra.
9 Matigi Ala, ne ka ele le wele;
ne ka makarikanw fɔ Matigi ye.
10 Ele bɛna mun nafa le sɔrɔ ne ta saya ra?
Ka ne su lajigi kaburu kɔnɔ, ele ta nafa juman le bɛ o ra?
Yala dugukolo buguri bɛ se ka i fo ka i waleɲumanlɔn wa?
A bɛ se ka i ta kankelentigiya lakari wa?
11 Ne lamɛn, Matigi Ala, i ye makari ne ra!
E, Matigi Ala, ne dɛmɛ!
12 I ka ne ta jusukasi yɛlɛma k’a kɛ dɔn ye;
i ka ne ta ɲanasisifaniw bɔ ne ra,
ka ɲanagbɛfaniw don ne ra;
13 janko ne ye dɔnkiri la ka i tando ni ne jusukun bɛɛ ye, ne kana je.
Matigi Ala, ne ta Ala, ne bɛna i fo ka i waleɲumanlɔn wagati bɛɛ.