4
Ala le bɛ a ta mɔgɔw dɛmɛ
1 Dɔnkirilabagaw kuntigi. Dɔnkiri min bɛ la ni gɔni ye. Dawuda ta Zaburu.
2 E, Ala, ele min bɛ jo di ne ma,
ni ne ka kule i nɔ fɛ tuma o tuma, i ye ne jaabi.
Ne degunin tun lo, nka i ka laganfiya di ne ma.
Makari ne ra, ka ne ta daariri lamɛn!
3 Aw adamadenw, aw minw bɛ ne ta bonya yɛlɛma k’a kɛ maroya ye,
aw bɛna o dabla tuma juman le?
Aw bɛ fɛngbansanw kanu, ka tugu faninya kɔ,
aw bɛna o fana dabla tuma juman le sa?*
4 Aw ka kan k’a lɔn ko Matigi Ala k’a ɲasiranbaga ɲanawoloma;
ni ne ka Matigi wele, a bɛ ne lamɛn.
5 Ni aw dimina, aw kana jurumun kɛ;
aw ye to aw ta layɔrɔ ra ka je ka miiri kosɛbɛ.†
6 Aw ye terenninya sarakaw bɔ,
ka aw jigi la Matigi Ala kan.
7 Mɔgɔ caman b’a fɔ ko: «E, jɔn le bɛna hɛra kɛ an ye tuun sa!»
E, Matigi Ala, makari an na ka i ta yeelen bɔ an ye.
8 Hali ni mɔgɔw ka simankura ni rɛzɛnjikura sɔrɔ caman, ka ɲagari,
i bɛ ɲagari min don ne jusu ra, o belen ka bon ka tɛmɛ olugu ta kan.
9 Ne bɛ la ka sunɔgɔ hɛra ra,
sabu ele Matigi Ala, ele yɛrɛ le bɛ ne mara ne layɔrɔ ra hɛra ni laganfiya ra.
* 4:3 Nin yɔrɔ ra a sɛbɛra heburukan na ko: Sela. † 4:5 Nin yɔrɔ ra a sɛbɛra heburukan na ko: Sela.