ZABURUW
ALATANDODƆNKIRIW KITABU
Kitabu faamucogo
Zaburuw kitabu sɛbɛra wagati min kɔnɔ, o bɛ san waga kelen bɔ. Zaburuw caman sɛbɛbaga ye masacɛ Dawuda ye, nka cira Musa ni masacɛ Sulemani ni Asafu fana ka Zaburu dɔw sɛbɛ.
Zaburuw kitabu kumaw ye dɔnkiriw ye, ani daaririw, ani Alatandokumaw, ani yafamadaariw. A bɛ Izirayɛli jamana ta ko tɛmɛninw fana lakari, ani Ala ka baaraba minw kɛ o cɛ ra. Cirayakumaw fana bɛ Zaburu dɔw kɔnɔ.
Zaburuw kitabu ka yɔrɔba ta Ala ta kuma ra. Zaburuw kitabu kuma dɔw fɔra siɲaga kɛmɛ ni tan ni wɔɔrɔ Layirikura kɔnɔ. Hali bi, an b’a ye ko mɔgɔ caman bɛ Zaburuw kitabu karan, ani k’a dɔnkiriw la.
Zaburu caman damina ra, an bɛ a sɛbɛbaga tɔgɔ ye, walama a sɛbɛkun, walama a dɔnkiri lacogo. Kuma dɔw fana bɛ yi, an tɛ minw kɔrɔ lɔn, i n’a fɔ nin kuma min bɛ sɔrɔ Zaburu caman na ko «Sela». Dɔw b’a miiri ko o kuma kɔrɔ ye ko dɔnkiri ka kan ka lalɔ dɔɔnin o yɔrɔw ra.
Zaburuw kitabu bɛ Ala ta bonya ni a ta sebagaya yira an na. An b’a ye nin kitabuw kɔnɔnɔkumaw fɛ fana, ko Ala b’a janto a ta mɔgɔw ra, ka o lamɛn. Adamaden bɛ se k’a ta miiriyaw, ani a ta sɛgɛkow, ani a ta dɛsɛkow, ani a ta jusukasikow bɛɛ fɔ Ala ye, sabu Ala bɛ a welebagaw lamɛn.
Kitabu kɔnɔkow
Zaburuw kitabu taranna k’a kɛ kitabu looru:
Kitabu fɔlɔ: Zaburuw 1–41
Kitabu flanan: Zaburuw 42–72
Kitabu sabanan: Zaburuw 73–89
Kitabu naaninan: Zaburuw 90–106
Kitabu loorunan: Zaburuw 107–150
Kitabu fɔlɔ
1
(Zaburuw 1–41)
Mɔgɔ terennin ta sira ani mɔgɔjugu ta sira
1 Mɔgɔ min tɛ tagama ka kaɲa ni mɔgɔjuguw ta ladiri ye,
ni a tɛ lɔ ni jurumunkɛbagaw ye o ta sira kan,
ni a tɛ sigi ni kumakolonfɔbagaw ye o ta jɛn ra,
o tigi ta ɲana;
2 Matigi Ala ta sariya le ka di a ye,
a ta miiriya bɛ o sariya le kan su ni tere.
3 O tigi bɛ i ko yiri min turunin bɛ jiwoyo kɔrɔ;
ni a dentuma sera, a bɛ den,
a flaburuw fana tɛ jaja ka ye.
Ni a ka fɛn o fɛn kɛ, o bɛɛ bɛ ɲa.
4 Nka mɔgɔjuguw ta tɛ ten fiyewu!
Olugu bɛ i ko binjalan, fɔɲɔ bɛ min ta ka taga ni a ye.
5 O kosɔn mɔgɔjugu tɛ se ka jo sɔrɔ kiti lon na,
jurumunkɛbaga tɛ se ka don mɔgɔ terenninw ta jɛn ra.
6 Sabu Matigi Ala bɛ mɔgɔ terennin ta sira kɔrɔsi;
nka mɔgɔjugu ta sira b’a lataga halakiyɔrɔ le ra.