4
Elifazi ta ladirikan fɔlɔ: Ala ka kan ka adamaden koro
1 Ayiwa, Elifazi min bɛ bɔ Teman, ale ka kuma ta k’a fɔ Ayuba ye ko:
2 Ni mɔgɔ dɔ ko a bɛ kuma dɔ fɔ, yala o bɛna bɛn i ma wa?
Sabu jɔn le bɛ se ka kuma mara a yɛrɛ kɔnɔ?
3 A flɛ, ele ka mɔgɔ caman karan.
Ni mɔgɔ minw baraka tun dɛsɛra, ele le tun bɛ baraka don olugu ra,
4 ni mɔgɔ minw tun talonna ka ben, ele ta kumaw le tun bɛ olugu lawuri;
minw tun tɛ se ka lɔ o sen kan, ele le tun bɛ baraka don olugu ra.
5 Nka sisan a sera ele yɛrɛ ma minkɛ, ele fari fagara!
Sisan a ka ele yɛrɛ le sɔrɔ minkɛ, ele jigi tigɛra!
6 I ta Alaɲasiran le tun man kan ka i ja gbɛlɛya wa?
I ta jusukungbɛninya tun man kan ka kɛ i jigi ye wa?
7 Ele ye miiri k’a flɛ! Ala ka mɔgɔ jarakibari juman le halaki ka ye?
I k’a mɛn yɔrɔ juman ko Ala ka kojugu ben mɔgɔɲuman dɔ kan k’a faga?
8 Ne kɔni ka min ye, o le ye ko mɔgɔ minw bɛ terenbariya sɛnɛ,
ka juguya dan, olugu le b’a siman tigɛ;
9 Ala bɛ olugu le fiyɛ ka o halaki,
a ta jusugban tasuma bɛ o jɛni ka o ban.
10 Hali ni jara kasira, ni waraba ka kule,
Ala bɛ jarakanbelenw ɲinw karikari.
11 A bɛ domunintanya kɛ ka jara faga,
jaramuso denw bɛ janjan.
12 Kuma dɔ le dogora ka se ne ma,
a mankan fitini donna ne toro ra.
13 Wagati min siranyakow bɛ na mɔgɔ hakiri ra siko ra,
tuma min na mɔgɔ bɛ sunɔgɔ fɔ ka ɲina a yɛrɛ kɔ,
14 o wagati le ra siranya ni jatigɛ dɔ ka ne mina,
k’a kɛ fɔ ne kolow bɛ yɛrɛyɛrɛ.
15 Fɔɲɔ sumanin dɔ fiyɛra ka tɛmɛ ne ɲada kan,
fɔ ka ne farisi tagama.
16 Mɔgɔ dɔ tun lɔnin bɛ,
nka ne tun tɛ se k’a cogoya lɔn;
fɛn dɔ ja tun lɔnin bɛ ne ɲa kɔrɔ.
Ne ka kumakan fitini dɔ mɛn, ko:
17 «Yala adamaden bɛ se ka teren ka kaɲa ni Ala yɛrɛ sago ye wa?
Yala mɔgɔ bɛ se ka saninya ka kaɲa n’a danbaga sago ye wa?
18 Ni Ala ma la hali a yɛrɛ ta ciradenw na,
o minw ye a ta mɛlɛkɛw ye, ni a bɛ jaraki sɔrɔ hali olugu ra,
19 o tuma adamaden min farisogo ye bɔgɔ ye,
min danna ni buguri ye,
o bɛ se ka min terege dugu ma i ko tumu, yala kuma bɛ ale ma wa?
20 Sɔgɔmada ni wulafɛra cɛ, o y’a sɔrɔ adamaden mugumugura ka ban,
a halakira ka ban pewu, hali mɔgɔ t’a janto a ra.
21 A ta fanibon juruw bɛ tigɛ,
a bɛ sa k’a sɔrɔ a ma hakiri sɔrɔ.»