41
Ala ka jirasa belebele ta ko lakari
1 I bɛ i jigi la fɛn o fɛn kan ko i bɛ jirasa belebele kɛrɛ ni o ye, ka se sɔrɔ a kan, o bɛɛ ye gbansan ye;
a yeri dama siranya bɛ mɔgɔ ben dugu ma.
2 Mɔgɔ si tɛ sɔn ka farati k’a darabɔ.
Ayiwa, o tuma ne Ala, jɔntigi le bɛna se ka lɔ ka ne kɔnɔ?
3 Jɔn le ka fɛn di ne ma, ko ne ka kan ka o juru sara o tigi ye?
Fɛn o fɛn bɛ dunuɲa kɔnɔ o bɛɛ lajɛnnin ye ne ta le ye.
4 Ayiwa, ne tɛna jirasa belebele farikolow ko to fɔbari ye,
ani baraka min b’a ra, ani a fari cɛɲa.
5 Jɔn le sera k’a ta derege bɔ a ra ka ye?
Jɔn le sera ka don a ɲinsira fla cɛ ma ka ye?
6 Jɔn le sera k’a da yɛlɛ ka ye?
A ɲinw bɛ jatigɛ bla mɔgɔ ra!
7 A faraw bɛ i ko nɛgɛbɛnnanw; o le bɛ bonya ni baraka di a ma.
O nɔrɔnɔrɔnin lo ɲɔgɔn na a fari kan i ko tagamasiyɛnw.
8 O dondonnin lo ɲɔgɔn na;
hali fɔɲɔ tɛ tɛmɛ o ni ɲɔgɔn cɛ.
9 O bɛɛ kelen kelen sirinin bɛ ɲɔgɔn na, ka ɲɔgɔn mina;
foyi tɛ se ka o faran ka bɔ ɲɔgɔn na.
10 A tisotɔ bɛ tasumayeelen bɔ;
a ɲadenw bɛ manamana i ko teresun yeelen.
11 Tasumamana bɛ seri ka bɔ a da fɛ,
tadenw bɛ bɔ a da ra.
12 Sisi bɛ bɔ a nunwow fɛ,
i ko daga, walama dagaba wuritɔ tasuma kan.
13 A nɛnɛkiritɔ, a nunfɔɲɔ bɛ se ka takami fiyɛ k’a mana;
tasumamanaw bɛ bɔ a da fɛ.
14 A ta fanga b’a kankala le ra;
ni i k’a ye, a bɛ jatigɛ bla i ra.
15 A fari ɲuguyɔrɔw nɔrɔnin lo ɲɔgɔn na;
o jajanin lo ka o nɔrɔ ɲɔgɔn na kosɛbɛ.
16 A jusukun ka gbɛlɛn i ko kabakuru,
a ka gbɛlɛn i ko mugusi kaba.
17 Ni a wurira, hali cɛfaribaw bɛ siran;
jatigɛ kosɔn o bɛ bori ka dogo.
18 K’a fɔ ko i b’a kɛrɛ ni kɛrɛkɛmuru ye,
walama biɲɛ ni taman ni nɛgɛderege, o si tɛ foyi ɲa.
19 Nɛgɛ bɛ a ɲa kɔrɔ i ko binjalan;
siranɛgɛ bɛ a ɲa kɔrɔ i ko yiri torinin.
20 Biɲɛ tɛ se k’a labori;
ni i ka kabakuru don tafura ra k’a bon, o bɛ kɛ i ko binjalan le benna a kan.
21 Berekuru b’a fɛ i ko binjalan,
a ta foyi tɛ biɲɛ tɛmɛtɔ mankan na.
22 Fara minw b’a kɔnɔbara kan, o da ka di i ko muru;
a fofotɔ, olugu bɛ kɛ i ko misidaba samatɔ bɔgɔ ra.
23 Ni a lamagara ji jukɔrɔ, a bɛ jidunbaw lawuri i ko ji wuritɔ daga kɔnɔ;
a bɛ baji ɲa duuru k’a kɛ i ko turudaga.
24 A tɛmɛsira nɔ bɛ manamana a kɔ fɛ;
ji ɲa bɛ gbɛ, k’a kɛ i ko kunsigigbɛ.
25 Mɔgɔ si tɛ ale kuntigi ye dugukolo kan yan;
ale danna ko a kana siran foyi le ɲa.
26 Danfɛn min o min kɔrɔtanin lo, a bɛ o bɛɛ kunna;
ale le ye kongosogo fagamaw bɛɛ ta masa ye.