18
Masacɛ bɛ baraka la Ala ye
(Samawilu flanan 22.2-51)
1 Dɔnkirilabagaw kuntigi. Matigi Ala ta jɔncɛ Dawuda ta dɔnkiri. Wagati min na Matigi Ala ka Dawuda bɔsi ka bɔ a juguw bɛɛ boro, ani k’a bɔsi ka bɔ Sawuli boro, Dawuda ka nin dɔnkiri le la ka Matigi Ala tando. 2 A ko:
E, Matigi Ala, ne ta baraka tigi, ne bɛ i kanu.
3 Matigi Ala le ye ne ta Ala barakaman ye, ne dogoyɔrɔ, ani ne bɔsibaga;
ne ta Ala lo, ne ta barakatigi Ala, ne karifayɔrɔ,
ne tangabaga, ne ta sesɔrɔri tigi, ani ne dogoyɔrɔ.
4 An ye Matigi Ala tando, sabu ne k’a wele minkɛ,
a ka ne bɔsi ka bɔ ne juguw bɛɛ boro.
5 Saya juruw tun melegera ne ra,
jiba woyotɔ minw bɛ cɛnri kɛ, o tun ka ne ta.
6 Saya juruw tun ka ne siri ka ban!
Saya janw tun bɛ ɲini ka ne dɛrɛ.
7 Nka ka ne to o jusukasi ra, ne ka Matigi Ala daari.
Ne ka ne ta Ala wele ko a ye ne dɛmɛ.
A tora a batoyɔrɔ saninman kɔnɔ ka ne lamɛn,
a toro ka ne kulekan lamɛn.
8 Dugukolo yuguyugura, a yɛrɛyɛrɛra;
kuruw jusigiyɔrɔw bɛɛ yɛrɛyɛrɛra;
a ta dimi ka o bɛɛ lamaga.
9 Sisi bɛ bɔ a nunwow fɛ,
tasuma farimanba bɛ bɔ a da ra,
ani takami tasumaman.
10 A bɛ sankolo jɛngɛ ka jigi,
sankaba finmanba le bɛ a sen kɔrɔ.
11 A tun yɛlɛnnin bɛ serubɛn mɛlɛkɛ* dɔ le kan,
a tun bɛ jigira ka na fɔɲɔ kan.
12 A bɛ a yɛrɛ dogo dibi kɔnɔ,
ka dogo sanfɔɲɔ dibi ra, sankaba finmanbaw kɔnɔ.
13 Yeelen min bɛ manamana a ɲa, sankabaw tun bɛ o ra,
ani sanbɛrɛ ni takami tasumamanw.
14 Matigi Ala pɛrɛnkan bɔra sankolo ra;
Ala kɔrɔtaninba kan bɔra;
a ka sanbɛrɛ ni takami lajigi.
15 A bɛ bara a juguw ra, ka o bon ni biɲɛw ye ka o bɛɛ janjan;
a bɛ sanmanamanaw bɔ caman k’a juguw bɛɛ labori.
16 E, Matigi Ala, i ka i juguw bagabaga minkɛ,
i ka i ta dimi fɔɲɔ fiyɛ minkɛ,
o ka kɔgɔji jukɔrɔfɛnw bɛɛ bɔ kɛnɛ ma,
ka dugukolo jusiginanw bɛɛ bla kɛnɛ ma.
17 Ala bɛ to sankolo ra k’a boro bɔ ka ne ta,
ka ne ta ka ne labɔ jibaw cɛ ra,
18 ka ne bɔsi ka bɔ ne jugu barakamanw boro,
ka ne bɔsi ne kɔninyabagaw boro, o minw baraka ka bon ni ne ta ye.
19 Lon min ɲagban sera ne ma, o tun bɛ benna ne kan;
nka Matigi Ala kɛra ne dɛmɛbaga ye.
20 A ka ne bla yɔrɔ laganfiyanin le ra,
ka ne bɔsi, sabu ne ko ka di a ye.
21 Matigi Ala ka ne mina ka kaɲa ni ne ta terenninya le ye;
a ka ne sara, sabu ne boro ka kɛwale minw kɛ, o bɛɛ saninyanin lo;
22 sabu ne ka Matigi Ala ta siraw tagama,
ne ma ta juguya fɛ, ka ne yɛrɛ mabɔ ne ta Ala ra.
23 Ne bɛ a ta sariyaw bɛɛ sira tagama,
ne fana tɛ ne yɛrɛ mabɔ a ta cifɔninw na.
24 Ne jarakibari lo a ɲa kɔrɔ,
sabu ne ka ne yɛrɛ kɔrɔsi jurumun ma.
25 O kosɔn, Matigi Ala fana ka ne sara ka kaɲa ni ne ta terenninya ye,
sabu ne borow saninyanin lo a ɲa kɔrɔ.
26 Matigi Ala, ni mɔgɔ min kɛra i ɲasiranbaga ye, i bɛ o tigi mina ka kaɲa ni a ta Alaɲasiran ye;
ni mɔgɔ min kɛra mɔgɔ jusukungbɛnin ye, i bɛ o tigi mina ka kaɲa ni a ta jusukungbɛninya ye.
27 Ni mɔgɔ min kɔnɔ gbɛnin lo, i bɛ o tigi mina ka kaɲa ni a ta kɔnɔgbɛninya ye;
nka ni mɔgɔ min kɔnɔ finnin lo, i bɛ o tigi mina ni hakiri ye.
28 Sabu ele le bɛ mɔgɔ sabarininw kisi,
nka yɛrɛyira bɛ minw flɛrikɛcogo ra, i bɛ olugu kun suuru.
29 Ele le bɛ ne ta lanpan yeelen bonya;
Matigi Ala, ne ta Ala bɛ ne ta dibi kɛ yeelen ye.
30 Ni i bɛ ni ne ye, ne bɛ girin ka ben kɛrɛkɛjama murutigiw kan;
ni ne ta Ala bɛ ne fɛ, ne bɛ pan kogojanw kunna ka tɛmɛ.
31 Ala ta siraw bɛɛ dafanin lo,
sigiya tɛ Matigi Ala darakuma ra.
Mɔgɔ min b’a yɛrɛ karifa Ala ma, a bɛ o tigi tanga i ko nɛgɛbɛnnan.
32 Sabu jɔn wɛrɛ le bɛ Ala ye ni Matigi Ala kelen tɛ?
Jɔn wɛrɛ le bɛ barakatigi Ala ye ni an ta Ala kelen tɛ?
33 Ala le bɛ baraka don ne ra;
ale le bɛ ne ta sira dakaɲa ka ɲa.
34 A bɛ ne senw teliya i ko dagbɛ senw,
a bɛ ne lɔ yɔrɔ kɔrɔtaninw na.
35 A bɛ ne boro degi kɛrɛ ra,
ka ne boro kɛ ka siranɛgɛkalan bon.
36 I bɛ i ta nɛgɛbɛnnan di ne ma, ka ne kisi;
i boro barakaman bɛ baraka don ne ra,
i ta ɲumanya bɛ ne bonya.
37 I bɛ ne sen lateliya,
ne sen tɛ sɛgɛ tagama ra.
38 Ne bɛ ne juguw gbɛn ka o mina;
ni ne ma o faga ka ban, ne tɛ sekɔ.
39 Ne bɛ o ban pewu, o si tɛ se ka wuri tuun;
o bɛ benben ne sen kɔrɔ.
40 I bɛ baraka don ne ra kɛrɛ kama,
ka ne juguw bɛɛ kuturu ka o bla ne sen kɔrɔ.
41 I bɛ ne juguw bɛɛ labori,
k’a to ne ye ne kɔninyabagaw bɛɛ halaki.
42 Olugu bɛ weleri kɛ yɔrɔ bɛɛ, nka o tɛ dɛmɛbaga sɔrɔ o yɛrɛ ra;
o bɛ Matigi Ala wele, nka a tɛ o jaabi!
43 Ne bɛ o terege k’a kɛ i ko fɔɲɔ bɛ buguri ta cogo min na;
ne bɛ o flan i ko siradarabuguri.
44 I ka ne bɔsi ne ta jamana mɔgɔ murutininw boro,
ka ne kɛ siya dɔw ta ɲamɔgɔ ye;
ne tun ma siya min lɔn, olugu le bɛ ne ta fanga kɔrɔ.
45 Ni ne kumana ka min fɔ dɔrɔn, o bɛ o kɛ.
Siya wɛrɛ mɔgɔw bɛ o kinbiri gban ne kɔrɔ.
46 Siya wɛrɛ mɔgɔw baraka banna,
o yɛrɛyɛrɛtɔ bɛ bɔra o dogoyɔrɔw ra.
47 Matigi Ala ɲanaman lo! Ne bɛ ne ta barakatigi Ala tando.
Ne bɛ ne kisibaga Ala bonya.
48 Ala le bɛ ne dimibɔ ne juguw ra,
ka siyaw bla ne ta masaya fanga kɔrɔ.
49 A bɛ ne bɔsi ka bɔ ne juguw boro,
ka ne bla ne juguw san fɛ,
ka ne bɔsi ka bɔ mɔgɔ farimanw boro.
50 O kosɔn, Matigi Ala, ne bɛna i fo ka i waleɲumanlɔn siyaw cɛ ra,
ne bɛna Alatandodɔnkiriw la ka i tɔgɔ bonya.
51 Matigi Ala bɛ sesɔrɔriba di a ta masacɛ ma.
A ka min ɲanawoloma k’a sigi masaya ra, a bɛna o mina ni ɲumanya ye;
a bɛ o kɛ Dawuda ni a ta duruja le ye, wagati bɛɛ, ani tuma bɛɛ.