63
Ala bɛna a ta mɔgɔw dimibɔ
1 Nin ye jɔntigi le bɔtɔ ye Edɔmu?
Jɔn le bɛ bɔra Bɔsira ni derege wulenman ye a kan na?
Jɔntigi le ka nin fani dawulamanw don,
ka to ka tagama ka na ni a baraka bɛɛ ye?
«Ne Matigi Ala lo, ne min bɛ kuma ka kaɲa ni terenninya ye,
se bɛ ne min ye ka aw kisi!»
2 «Mun le ka i ta faniw wulen,
ka i ta deregew kɛ i ko rɛzɛnforogibagaw ta?»
3 «Ne kelen le ka rɛzɛn forogi dinga kɔnɔ;
jamana si ta mɔgɔ tun tɛ ni ne ye.
Ne dimininba le ka siyaw dɔndɔn,
ne jusu gbanninba le ka o cɔngɔ;
o jori seriserira ne ta faniw kan,
ka ne ta deregew maraga.
4 Sabu ne tun ka ne ta mɔgɔw ta dimibɔlon latigɛ ne jusukun na;
ne bɛ ne ta mɔgɔw kunmabɔ san min na, o le sera.
5 Ne ka flɛri kɛ, nka ne ma dɛmɛbaga ye;
ne kabakoyara ko mɔgɔ si ma sɔrɔ min bɛ fara ne kan.
O ra, ne yɛrɛ boro baraka ka ne dɛmɛ,
ne ta jusugban farara ne kan.
6 Ne dimininba ka siyaw dɔndɔn;
ne jusu gbanninba ka o lamin fɔ ka o ɲanamini,
ka o jori woyo dugu ma.»
Ala bɛ koɲuman kɛ a ta mɔgɔw ye
7 Ne b’a fɛ ka Matigi Ala ta ɲumanyaba lakari,
k’a Matigi Ala ta bonya lakari;
Matigi Ala ka ko minw bɛɛ kɛ an ye,
ani Matigi Ala ka kodimanba minw kɛ Izirayɛli ta mɔgɔw ye,
a ka o kɛ ka kaɲa ni a ta hina le ye,
ani a ta ɲumanyaba.
8 A tun k’a fɔ ko: «Sigiya t’a ra, ne ta mɔgɔw lo,
ne ta denw lo, o tɛna ne janfa.»
O kosɔn a kɛra o kisibaga ye.
9 O ta degu wagatiw bɛɛ ra, degu tun bɛ ale yɛrɛ kan.
A ta mɛlɛkɛ min b’a kɔrɔ ale ka o kisi;
ale yɛrɛ ka o kunmabɔ a ta kanuya ni a ta maɲuman kosɔn;
a ka o ta, ka lɔ ni o kunko ye wagatiw bɛɛ.
10 Olugu le tun murutira,
ka Ala Nin Saninman ɲanasisi;
o kosɔn Ala yɛlɛmana ka kɛ o jugu ye,
ale yɛrɛ ka o kɛrɛ.
11 O ra, o hakiri jigira wagati tɛmɛninw na,
wagati min Musa tun bɛ ni a ta mɔgɔw ye.
O ko: «Ala min ka a ta mɔgɔw labɔ kɔgɔji kɔnɔ,
ka sagagbɛnbaga ni a ta sagaw labɔ, ale bɛ min sa?
Ala min tun k’a ta Nin Saninman lajigi o cɛ ra,
ale bɛ min sa?
12 Ala tun tora Musa kɛrɛ fɛ
k’a dɛmɛ ni a boro nɔɔrɔman ye;
a ka kɔgɔji cɛtigɛ o ɲa fɛ,
ka bonya la a tɔgɔ kan, bonya min tɛ ban.
13 A ka o latɛmɛ jiba cɛ ma,
i ko so boritɔ kongokolon kɔnɔ, hali o ma talon.
14 Matigi Ala Nin tagara ni o ye o ɲasumayɔrɔ ra,
i ko bɛganw jigitɔ kɛnɛgbɛ ra.»
I blara i ta mɔgɔw ɲa o cogo le ra,
ka nɔɔrɔba la i yɛrɛ tɔgɔ kan.
Ala ta mɔgɔw ta Aladaari
15 Matigi Ala, ka i to sankolo ra, i ɲa majigi ka an flɛ;
ka i to i ta yɔrɔ saninman nɔɔrɔman kɔnɔ, an flɛ.
I ta kanuyagbɛlɛn, ani i ta baraka bɛ min sa?
I ta makari ni i ta hina kɔni, olugu mabɔra anw na le pewu.
16 O bɛɛ n’a ta, ele le ye an Fa ye;
Iburahima ma an lɔn,
Izirayɛli hakiri tɛ an na.
Ele Matigi Ala, ele le ye an Fa ye;
kabini fɔlɔfɔlɔ, an bɛ ele le wele ko an Kunmabɔbaga.
17 E, Matigi Ala, mun kosɔn i b’a to an ye mabɔ i ra ka taga an kun fɛ?
Mun kosɔn i bɛ an jusukun gbɛlɛya ka i ɲasiran bɔ an na?
Sabari, i ye sekɔ ka na, i ta jɔnw kosɔn,
i ta jamana mɔgɔw kosɔn.
18 I ta mɔgɔ saninmanw kɔni, jamana tora olugu boro wagati dɔɔnin dɔrɔn;
o kɔ, an juguw nana i ta yɔrɔ saninman dɔndɔn.
19 Kabini wagatijan an kɛra i ko ele tɛ mɔgɔ minw kuntigi ye tuun;
an bɛ i n’a fɔ i tɔgɔ tɛ mɔgɔ minw kan tuun.
E, ni i tun bɛ sɔn ka sankolo faran ka jigi,
fɔ k’a to kuruw ye yɛrɛyɛrɛ i ɲa kɔrɔ!